1 Mose 31 ASCB – 创世记 31 CCB | Biblica\n1 Mose 31 ASCB – 创世记 31 CCB\nYakob Dwane Firi Laban Nkyɛn\n1Yakob tee sɛ Laban mmammarima no reka sɛ, “Yakob afa yɛn agya ho nneɛma nyinaa. Nʼahonya nyinaa firi yɛn agya nneɛma a wafa no.” 2Yakob hunuu sɛ, afei deɛ, Laban nte nʼanim nkyerɛ no sɛ kane no.\n3Afei, Awurade ka kyerɛɛ Yakob sɛ, “Sane kɔ wʼabusuafoɔ ne wo nkurɔfoɔ asase so, na mɛdi wʼakyi.”\n4Enti, Yakob soma ma wɔkɔfrɛɛ ne yerenom Rahel ne Lea sɛ, wɔmmra ne nkyɛn wɔ ɛserɛ no so, faako a ɔne ne nnwankuo no wɔ no. 5Wɔbaeɛ no, ɔka kyerɛɛ wɔn sɛ, “Mahunu sɛ, afei deɛ, mo agya Laban anim nyɛ me fɛ sɛ kane no, nanso Onyankopɔn a mʼagya Isak somm no no ka me ho. 6Monim sɛ, mayi me yam, de mʼahoɔden nyinaa ayɛ adwuma, ama mo agya; 7nanso mo agya nam nsisie kwan so, asesa mʼakatua mu mprɛdu. Nanso, yei nyinaa akyiri, Onyankopɔn amma no ɛkwan amma wanyɛ me bɔne. 8Sɛ ɔka sɛ, ‘Mmoa a wɔn ho yɛ ntokontrama no bɛyɛ wʼakatua,’ na sɛ mmoa no wo a, na wɔawo mma a wɔn ho yɛ ntokontrama. Sɛ ɔka sɛ, ‘Mmoa a wɔn ho yɛ nsensaneɛ no bɛyɛ wʼakatua’ a, na wɔawowo mma a wɔn ho yɛ nsensaneɛ. 9Ɛkwan a Onyankopɔn nam so agye mo agya nsam nyɛmmoa no de wɔn ama me ama mayɛ ɔdefoɔ no ne no.\n10“Ɛduruu ɛberɛ a mmoa no hyiam no, mesoo daeɛ hunuu sɛ, nnwennini a wɔforo nnwammedeɛ no ho yɛ ntokontrama, nsensaneɛ anaa nsisimu. 11Onyankopɔn ɔbɔfoɔ frɛɛ me wɔ daeɛ no mu ka kyerɛɛ me sɛ, ‘Yakob!’ Ɛnna megyee so sɛ, ‘Me nie!’ 12Ɛnna ɔsoro abɔfoɔ no ka kyerɛɛ me sɛ, ‘Hwɛ na hunu sɛ, nnwennini a wɔforo nnwammedeɛ no nyinaa ho yɛ nsensaneɛ, ntokontrama anaa nsisimu, na mahunu ɛkwan a Laban de wo fa so no nyinaa. 13Mene Onyankopɔn a meyii me ho adi kyerɛɛ wo wɔ Bet-El, beaeɛ a wode ɛboɔ sii hɔ, hwiee ngo guu so, somm me, hyɛɛ me bɔ sɛ, wobɛsom me no. Afei, tu firi saa asase yi so ntɛm ara, na sane kɔ asase a wɔwoo wo wɔ so no so.’ ”\n14Na Rahel ne Lea bisaa sɛ, “Enti, saa tebea a yɛwɔ mu yi, yɛwɔ kyɛfa bi wɔ yɛn agya agyapadeɛ mu anaa? 15Yɛn agya mfa yɛn sɛ yɛyɛ ahɔhoɔ? Watɔn yɛn, na yɛn tiri sika a ɔgyeeɛ no nso, wadi. 16Ɛyɛ nokorɛ turodoo sɛ, yɛn agya ahodeɛ a Onyankopɔn gyeeɛ no nyinaa yɛ yɛn ne yɛn mma dea. Enti, biribiara a Onyankopɔn aka akyerɛ wo sɛ yɛ no, yɛ.”\n17Ɛda bi, Yakob de ne mma ne ne yerenom tenatenaa nyoma so. 18Ɔkaa ne mmoa nyinaa, agyapadeɛ a wanya nyinaa ne mmoa a ɔnyaa wɔ Paddan-Aram nyinaa dii nʼanim sɛ, ɔrekɔ nʼagya Isak nkyɛn wɔ Kanaan asase so.\n19Ɛberɛ a Laban kɔɔ wiram sɛ ɔrekɔtwitwa ne nnwan ho nwi no, Rahel faa nʼakyi kɔwiaa nʼagya fie abosom. 20Yakob daadaa Aramni Laban a wamma wanhunu sɛ, ɔredwane. 21Yakob de nʼahodeɛ nyinaa dwaneeɛ. Ɔtwaa Asubɔnten Eufrate, de nʼani kyerɛɛ bepɔ asase Gilead no so.\nLaban Ti Yakob\n22Yakob ne nʼabusuafoɔ dwaneeɛ no, nnansa akyiri ansa na Laban tee sɛ wɔkɔ. 23Laban faa ne fiefoɔ, kaa ne ho, de anibereɛ tii Yakob. Nnanson akyiri ansa na ɔkɔtoo Yakob ne ne nkurɔfoɔ no wɔ bepɔ Gilead so. 24Saa ɛda no ara anadwo, Onyankopɔn yii ne ho adi wɔ daeɛ mu kyerɛɛ Aramni Laban. Ɔka kyerɛɛ no wɔ daeɛ no mu sɛ, “Hwɛ yie na woankɔka asɛm biara, sɛ ɛyɛ asɛm pa anaa asɛmmɔne ankyerɛ Yakob.”\n25Ɛberɛ a Laban ne ne fiefoɔ kɔtoo Yakob no, na Yakob asisi ne ntomadan wɔ bepɔ Gilead atifi. Laban ne ne fiefoɔ no nso sisii wɔn ntomadan wɔ bepɔ no ayaase. 26Afei, Laban kɔɔ Yakob nkyɛn kɔbisaa no sɛ, “Woadaadaa me. Asɛm bɛn na wode adi me yi? Woakyekyere me mmammaa de wɔn redwane te sɛ nnommumfoɔ. 27Adɛn enti na wodaadaa me, na wodwane firii me nkyɛn a woankra? Sɛ wokraa me a, anka mɛto wo ɛpono, na mama nnipa abɛbɔ sankuo, ato nnwom wɔ apontoɔ no ase, de agya wo kwan. 28Woamma mankyeakyea me nananom ne me mmammaa yi nsam mpo, amfa annya wɔn kwan. Woadi nkwaseasɛm. 29Mewɔ tumi sɛ anka meyɛ wo bɔne, nanso, nnora anadwo, Onyankopɔn a wo agya somm no no ka kyerɛɛ me wɔ daeɛ mu sɛ, ‘Hwɛ yie na woanka asɛm biara, sɛ ɛyɛ asɛm pa anaa asɛmmɔne, ankyerɛ Yakob.’ 30Esiane sɛ wʼani agyina wo agya fie enti, na ɛsɛ sɛ wokɔ ara, na adɛn enti na wowiaa mʼabosom, de kaa wo nneɛma ho?”\n31Yakob buaa Laban sɛ, “Na mesuro. Na ɛyɛ me sɛ wode tumi bɛgye wo mmammaa no afiri me nsam. 32Nanso, obiara a wobɛhunu wʼabosom no wɔ ne nkyɛn no, ɔsɛ owuo. Wʼankasa hwehwɛ, sɛ wobɛhunu biribiara a ɛyɛ wo dea wɔ me nneɛma yi mu wɔ yɛn nuanom yi anim. Sɛ wohunu biribiara a ɛyɛ wo dea a, fa wʼadeɛ.” Ɛberɛ a Yakob kaa saa asɛm yi no, na ɔnnim sɛ Rahel na wawia nʼagya Laban abosom no.\n33Ɛno enti, Laban kɔɔ Yakob, Lea, ne nʼasomfoɔ Bilha ne Silpa ntomadan mu kɔhwehwɛɛ hɔ, nanso wanhunu biribiara. Afei, ɔkɔwuraa Rahel ntomadan mu. 34Ɛfiri sɛ, na Rahel awia abosom no de ahyehyɛ ne yoma no atɛ ase, atena so. Enti, Laban kɔhwehwɛɛ nneɛma a ɛwɔ Rahel ntomadan no nyinaa mu, nanso wanhunu abosom no.\n35Afei, Rahel ka kyerɛɛ nʼagya sɛ, “Agya, mma wo bo mfu me sɛ mete hɔ wɔ wʼanim na mensɔre nnyina hɔ, ɛfiri sɛ, makɔ afikyire.” Enti, Laban toaa so hwehwɛɛ abosom no ara, nanso wanhunu.\n36Ɛyɛɛ saa no, Yakob bo fuu Laban yie, bisaa no sɛ, “Bɔne bɛn na mayɛ? Amumuyɛsɛm bɛn na madi a ɛno enti, woataa me ara yi?” 37Wohwehwɛɛ me nneɛma nyinaa mu yi, ɛdeɛn adeɛ na wohunuiɛ a ɛyɛ wo ne wo fiefoɔ dea? Deɛ wohunuiɛ biara no, fa bɛto dwa wɔ me nuanom ne wo nuanom a wɔahyia ha yi nyinaa anim, na wɔnkyerɛ deɛ ɛyɛ ne dea.\n38“Mfirinhyia aduonu a wo ne me tenaeɛ, wo nnwan ne wo mmirekyie abereɛ no ampompɔn, na mankum wo nnwennini yi bi amfiri wo nnwankuo yi mu, anwe da. 39Mamfa wʼaboa biara a akekaboa bi atete ne mu ammrɛ wo; wɔn a mmoa kumm wɔn no, mʼankasa mehyɛɛ anan mu. Afei sɛ ɛba sɛ wɔwia wo mmoa no bi, anadwo anaa awia a, woma metua ka. 40Saa na asetena a me ne wo teɛ no teɛ. Meyɛɛ wʼadwuma awia maa owia hyee me. Meyɛɛ wʼadwuma anadwo maa awɔ dee me, maa sɛ, mekɔ kɛtɛ so koraa a, mentumi nna. 41Mfirinhyia aduonu a metenaa wo nkyɛn nyinaa, na saa na mʼasetena teɛ. Mede mfirinhyia dunan na ɛyɛɛ adwuma maa wo, de waree wo mmammaa baanu no. Ɛnna mede mfirinhyia nsia nso hwɛɛ wo nnwan. Deɛ ɛtwa toɔ koraa ne sɛ, wosesaa mʼakatua mpɛn edu. 42Sɛ ɛnyɛ Onyankopɔn a mʼagya somm no, Onyankopɔn a Abraham somm no a ɔwɔ mafa ne suro a mesuro mʼagya Isak a, anka nokorɛm nie, wopamoo me, maa mede me nsapan kɔeɛ. Nanso Onyankopɔn hunuu mʼamanehunu ne me nsa ano adwuma enti na nnora anadwo ɔkaa wʼanim no.”\n43Laban buaa Yakob sɛ, “Mmaa no yɛ me mmammaa, mmɔfra no nso yɛ me nananom, ɛnna nnwankuo no nso yɛ me nnwankuo. Nneɛma a wohunu yi nyinaa yɛ me dea. Ɛbɛyɛ dɛn na matumi ayɛ mʼankasa me mmammaa ne me nananom bɔne? 44Afei, bra na me ne wo nyɛ apam a ɛbɛdi me ne wo ntam adanseɛ. Saa apam no so na yɛbɛdi wɔ yɛn asetena nyinaa mu.”\n45Enti, Yakob faa ɛboɔ de sii hɔ yɛɛ nkaeɛdum. 46Yakob kyerɛɛ ne nuanom no sɛ, “Montase aboɔ!” Enti, wɔtasee aboɔ boaa ano. Afei, wɔn nyinaa tenaa ho didiiɛ. 47Laban frɛɛ aboɔ kuo no Yegar-Sahaduta a asekyerɛ ne Adanseɛ Kuo. Yakob nso frɛɛ saa aboɔ kuo no Gal-Ed, a asekyerɛ ne Adanseɛ Kuo saa ara.\n48Afei, Laban kaa sɛ, “Aboɔ Kuo yi na ɛdi me ne wo ntam adanseɛ ɛnnɛ!” Ɛno enti na wɔfrɛ no Gal-Ed no. 49Na wɔsane frɛ aboɔ nkaeɛdum no nso bio sɛ, “Mispa” ɛfiri sɛ, Laban kaa sɛ, “Awurade mmoa yɛn, na sɛ yɛn ntam tete mpo a, yɛn mu biara bɛdi saa apam yi so. 50Sɛ woanhwɛ me mmammaa yi yie anaasɛ woware mmaa foforɔ ka me mmammaa yi ho a, ɛwom sɛ merenhunu, nanso Onyankopɔn deɛ, ɔbɛhunu.”\n51Laban sane ka kyerɛɛ Yakob sɛ, “Aboɔ Kuo yi ni. Nkaeɛdum a mede asi me ne wo ntam no nso nie. 52Aboɔ Kuo yi ne nkaeɛdum yi nyɛ adanseɛ sɛ, me Laban, merentra saa Aboɔ Kuo yi ne nkaeɛdum yi mma baabi a wowɔ mmɛtoa wo. Na wo Yakob nso, worentra saa Aboɔ kuo yi ne nkaeɛdum yi mma baabi a mewɔ mmɛtoa me. 53Ma Abraham Onyankopɔn ne Nahor31.53 Na Nahor yɛ Abraham nuabarima (11.26) ɛnna ɔyɛ Laban nana (24.24,29). Laban somm anyame bebree. Onyankopɔn, wɔn agyanom Onyankopɔn nyɛ ɔtemmufoɔ wɔ me ne wo ntam.”\nEnti, Yakob de nʼagya Isak Onyankopɔn ho suro kaa ntam sɛ, ɔrentra ɛhyeɛ no. 54Afei, Yakob bɔɔ Onyankopɔn afɔdeɛ wɔ bepɔ no atifi, na ɔhyiahyiaa ne nnamfonom bɛdidiiɛ. Ɛno akyiri no, wɔdaa ne nkyɛn wɔ bepɔ no so.\n55Laban sɔree anɔpatutuutu fefee ne nananom ne ne mmammaa no ano, hyiraa wɔn. Ɛno akyiri no, ɔsane nʼakyi kɔɔ ne kurom.\nASCB : 1 Mose 31


Kyerɛ Wo Mma Ahosodi | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nƐkame ayɛ sɛ wo ba a wadi mfe nsia ntumi nhyɛ ne ho so wɔ biribiara mu. Sɛ ɔhu biribi a, ɔpɛ sɛ ne nsa ka no seesei ara! Ne bo fu a, na ɔresɛe nneɛma. Wodwene ho ara a wonte ase. Ebia wobisa wo ho sɛ, ‘Ɛyɛ mmofrabere mu yareɛ? Ɛyɛ biribi a ɔnyini a ɔbɛgyae, anaa ɛsɛ sɛ mede me nan si fam kyerɛ no ahosodi?’\nNnɛɛmmafoɔ nni ahosodi. Ɔbenfo David Walsh kyerɛw sɛ: “Ɛnnɛ, woyɛ panin oo, abofra oo, daa nea wote ara ne sɛ yɛ nea wo ho bɛtɔ wo. Animdefo ne apoobɔfo a wɔnnim hwee nyinaa bɛka akyerɛ wo sɛ mma obiara ntiatia wo fahodi so.” *\nƐsɛ sɛ wokyerɛ wo ba ahosodi fi ne mmofraase pɛɛ. Bere bi na animdefo bi reyɛ nhwehwɛmu, na wɔmaa mmofra a wɔadi mfe nnan tɔfe. Wɔka kyerɛɛ wɔn sɛ nea wanni ne deɛ ntɛm no bɛnya bi aka ho. Ebinom dii wɔn deɛ ntɛm ara, na ebinom nyaa aboterɛ twɛnee. Akyiri yi, bere a mmofra no wiee ntoaso sukuu no, wɔhuu sɛ wɔn a wɔtumi twɛnee no adwenem abue na wɔnim adeɛ sen wɔn a aka no.\nWoankyerɛ wɔn ahosodi a, ɛde nsunsuanso bɔne ba. Nwomanimfo kyerɛ sɛ nea mmofra hu anaa wɔsua biara nya wɔn adwene so tumi. Ɔbenfo Dan Kindlon kyerɛwee sɛ: “Sɛ yɛyɛ abahyɛbɔne na yɛammoa mmofra amma wɔanhu sɛnea wɔbɛtwɛn anaa sɛnea wɔbɛhyɛ wɔn ho so a, ɛnneɛ ɛbɛdu baabi no na wɔanyini agya wɔn adwene.” *\nYɛ nhwɛso pa. Wotumi hyɛ wo ho so? Sɛ woreka kar na wodu baabi a kar abɔ apee so a, ɛyɛ a wo bo fu anaa woyi fa ho? Worekɔtɔ adeɛ a, wopere wo ho kɔdi afoforo anim? Wo ne nkurɔfo rebɔ nkɔmmɔ nso ɛ? Ɛyɛ a woma wɔkasa anaa wotwa wɔn ano? Kindlon kyerɛw sɛ: “Mmofra yɛ asuasua, enti wopɛ sɛ wokyerɛ wɔn ahosodi a, yɛ ma wɔnsua.”—Bible mu asɛm: Romafoɔ 12:9.\nMa wo ba nhu nea ɛbɛfi mu aba. Hwɛ mfe a wo ba no adi na boa no ma ɔnhu sɛ ɔhyɛ ne ho so a, ɔbɛnya so mfaso, na wantumi anhyɛ ne ho so a, ɔbɛtwa so aba. Fa no sɛ obi ayɛ wo ba biribi ma ne bo afu. Wobɛtumi aboa no ma wabisa ne ho sɛ: ‘Meyɛ bi tua ka a, m’ani bɛgye anaa ɛbɛha me?’ Dɛn na wohwɛ a ɔbɛtumi ayɛ wɔ ho na ɔhaw no to atwa? Ebia ɔbɛtumi akan baako, mmienu, mmiɛnsa akɔsi du; ɔbɛwie no na ne bo adwo kakra. Ma no nhu sɛ ɔgyaa ma no ka a, ɛbɛboa no paa.—Bible mu asɛm: Galatifoɔ 6:7.\nHyɛ wo ba no nkuran. Sɛ biribi si na wo ba tumi hyɛ ne ho so a, kamfo no. Ma ɔnhu sɛ ɛtɔ mmere bi a ɛbɛyɛ den sɛ ɔbɛdi ne ho so, nanso sɛ ɔtumi yɛ saa a, ɛkyerɛ sɛ ɔnim nyansa! Bible ka sɛ: “Onipa a ɔntumi nhyɛ ne ho soɔ te sɛ kuro a wɔbubu kɔ mu a ɛnni fasuo.” (Mmebusɛm 25:28) Nanso “deɛ ne bo kyɛre fuo no yɛ sene dɔmmarima.”—Mmebusɛm 16:32.\nMonsua sɛnea mobɛyɛ no. Mobɛtumi ayɛ biribi te sɛ drama; ebia obi bɛka asɛm bi anaa ɔbɛyɛ biribi. Ɔwie a na woabisa wo ba no sɛ, “Ɛyɛ wo a anka wobɛyɛ dɛn?” anaa wobɛtumi abisa no sɛ nea ɛkɔɔ so no “yɛ anaa ɛnyɛ.” Momfa akwan horow so nni agorɔ no. Wobɛtumi de abaduaba ayɛ biribi, anaa wobɛtumi adrɔdrɔ nneɛma anaa biribi foforo biara a mmofra no ani gye ho a wɔbɛtumi asua biribi afi mu. Adwene a ɛwɔ akyi ara ne sɛ wobɛboa mmofra no ma wɔahu sɛ ahosodi yɛ sen sɛ wɔbɛdi wɔn koko so asɛm.—Bible mu asɛm: Mmebusɛm 29:11.\nNya ntoboase. Bible se “agyimisɛm kyekyere abɔfra akoma ho.” (Mmebusɛm 22:15) Enti nhwɛ kwan sɛ wo ba bɛsua ahosodi prɛko pɛ. Nwoma bi a wɔato din Teach Your Children Well ka sɛ: “Wei yɛ biribi a ɛgye bere; ɛtɔ da a na agye agu, nanso ɛdidi mu didi mu saa na ɔresua ahosodi.” Kae sɛ ntoboase wie nkonimdi. Nwoma no toa so sɛ: “Sɛ wo ba tumi hyɛ ne ho so wɔ ne mmofrabere mu a, ɛnneɛ bere a wadi mfe dumienu no obiara ntumi mfa nnubɔne nnaadaa no, na bere a wadi mfe dunan no, ɔrenni n’akɔnnɔ akyi nkɔbu bra bɔne.”\n^ nky. 6 Ɛfi nhoma a wɔato din No: Why Kids—of All Ages—Need to Hear It and Ways Parents Can Say It mu.\n^ nky. 8 Ɛfi nwoma a wɔato din Too Much of a Good Thing—Raising Children of Character in an Indulgent Age mu.\n“Mommma nyaatwom mmma mo dɔ mu.”—Romafoɔ 12:9.\n“Deɛ onipa guo no, ɛno ara na ɔbɛtwa.”—Galatifoɔ 6:7.\n“Ɔkwasea yi n’abufuo nyinaa adi, na onyansafoɔ dwodwo ne deɛ kɔsi aseɛ.”—Mmebusɛm 29:11.\nWO BA YƐ ADE PA A BƆ N’ABA SO\nMmofra ntɔtɔfewa mpo bɛtumi asua ahosodi. Nwoma bi a wɔato din Generation Me ka sɛ: “Sɛ wo ne wo ba kumaa kɔ sotɔɔ mu na ɔsu sɛ tɔ tɔfe ma no na wotɔ a, na worekyerɛ no sɛ sɛ ɔrepɛ biribi na ɔsu a, ɔbɛnya. Enti bere foforo sɛ ɔhia biribi a, ɔbɛsu ateateam, efisɛ ɔnim sɛ ɛno ara na ɔde bɛnya wo. Ne papa mu ne sɛ wobɛbɔ n’aba so bere a watumi ahyɛ ne ho so. Awofo bi wɔ hɔ a, sɛ wɔhu sɛ wɔn ba resu a, na wɔn ho yera wɔn, enti akɔdaa no yɛ hwẽ na wɔdi so; nea ɔpɛ biara wɔbɛyɛ ama no. Ebinom nso susu sɛ, sɛ abofra pɛ biribi na wɔde kame no a, na worebɔ no atirimɔden. Nanso kae sɛ, woma abofra no fa wo so a, na wode nneɛma pii na ɛrekame no. Sɛ wo ba pɛ biribi na ɔto ne bo ase bisa a, bɔ n’aba so; ɛbɛboa ma wasua nidie ne ahosodi.”\nAdɛn nti na ahosodi ho hia, na yɛbɛyɛ dɛn anya bi?


5 Na mihuu nhoma mmobɔwee bi a wɔakyerɛw emu ne akyi,+ a wɔde nsɔano ason asɔ ano+ denneennen, wɔ Nea ɔte ahengua+ no so no nsa nifa mu. 2 Na mihuu ɔbɔfo hoɔdenfo bi a ɔde nne kɛse reteɛm sɛ: “Hena na ɔfata sɛ obue nhoma no mu na ɔsan ne nsɔano no?” 3 Nanso ɔsoro oo, asase so oo, asase ase oo, obiako mpo nni hɔ a na obetumi abue nhoma no mu anaa obetumi ahwɛ mu. 4 Afei misui paa efisɛ wɔanhu obiara a ɔfata sɛ obue nhoma no mu anaa ɔhwɛ mu.+ 5 Ɛnna mpanyimfo no mu biako ka kyerɛɛ me sɛ: “Gyae su. Hwɛ! Yuda abusua mu Gyata,+ Dawid+ ntini no,+ adi nkonim+ ma enti obetumi abue nhoma no mu ayi ne nsɔano ason no.” 6 Na mihui sɛ oguammaa+ bi a ɔte sɛ nea wokum no+ gyina ahengua+ no ne honhom abɔde baanan no ne mpanyimfo no mfinimfini+ a ɔwɔ mmɛn ason ne aniwa ason, na aniwa no yɛ Onyankopɔn ahonhom ason+ a wɔasoma wɔn asase nyinaa so no. 7 Afei ɔkɔe na ntɛm ara ogye fii Nea ɔte ahengua no so no+ nsa nifa mu. 8 Na bere a ogyee nhoma no, honhom abɔde baanan no ne mpanyimfo aduonu anan+ no hwehwee fam Oguammaa no anim, na na wɔn mu biara kura sanku+ ne sika nkuruwa a aduhuam ayɛ no mã; ná aduhuam+ no yɛ akronkronfo no mpaebɔ.+ 9 Na wɔtoo dwom foforo+ sɛ: “Wofata sɛ wugye nhoma no na wotew ne nsɔano ano, efisɛ wokum wo na wode wo mogya+ tɔɔ+ nnipa fii abusua ne kasa ne nkurɔfo ne ɔman biara mu maa Onyankopɔn,+ 10 na woyɛɛ wɔn ahemman+ ne asɔfo+ maa yɛn Nyankopɔn,+ na wobedi asase so ahene.”+ 11 Afei mihui, na metee abɔfo bebree a wɔatwa ahengua no ne honhom abɔde no ne mpanyimfo no ho ahyia nne, na na wɔn dodow yɛ ɔpedudu+ ne mpempem huhaa,+ 12 na wɔde nne kɛse kae sɛ: “Oguammaa a wokum no+ no fata sɛ ogye tumi ne ahonya ne nyansa ne ahoɔden ne nidi ne anuonyam ne nhyira.”+ 13 Na abɔde biara a ɛwɔ soro ne asase so ne asase ase+ ne po so, ne nea ɛwom nyinaa no, metee sɛ wɔreka sɛ: “Nhyira ne nidi+ ne anuonyam+ ne ahoɔden nka Nea ɔte ahengua+ no so no ne Oguammaa+ no daa daa.” 14 Na honhom abɔde baanan no kae sɛ: “Amen!” na mpanyimfo+ no hwehwee fam somee.+


KENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Pangasinan Polish Portuguese Romanian Sepedi Serbian Serbian (Roman) Sesotho (Lesotho) Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Xhosa Zulu\n“TORƆM yɛ aboa a wohwɛ no a, ne ho yɛ hu na ne ho nyɛ fɛ. Dɛn nti na ne mmati woware na ne ti nso ware saa?” Ɛnyɛ afeha a ɛto so 19 nhoma kyerɛwfo Henry David Thoreau nkutoo na ɔkaa torɔm ho asɛm saa. Esiane sɛ ɔyɛ omumɔ na nnipa kakraa bi na ahu no pɛn nti, nnipa pii susuw sɛ ɔyɛ nyaa na onnim nyansa. So ɛyɛ nokware? Nhwehwɛmufo a wɔwɔ Amerika Atifi fam, Europa ne Asia no abehu aboa soronko yi ho nokwasɛm pii.\nObiara gye tom sɛ torɔm yɛ aboa kɛse. Ɛwom sɛ “kwae mu aboa kɛse” yi wɔ anan atenten a ɛma ɔyɛ kuntann de, nanso sɛ sakraman kuw tu ba ne so a, ɛno na ɛboa no ma ɔpam wɔn. Sɛ wɔwo torɔm a, nna kakraa bi akyi no na wasua asuguare, na wɔahyɛ no nsow sɛ otumi boro asu akwansin pii, na otumi dɔ asukɔ kɔ nsu ase bɛyɛ anammɔn 20 kɔwe afifide!\nAboa ko: Tɔteboa\nAduan a Odi: Nnua ho mfefɛwee, nhabamma, nwura a efifi wɔ nsu mu\nN’ammirikatu: Dɔnhwerew biara otumi tu mmirika kilomita 55\nNe tenten: Efi ne nan ase kosi ne mmati yɛ mita 1.5 kosi 2\nNe mu duru: Ne mu duru tumi du kilogram 816\nTorɔm tumi dannan n’aniwa, na sɛ wannan ne ti mpo a, otumi hu nea ɛrekɔ so wɔ n’akyi. Ne hwene nso boa no paa. Nhwehwɛmufo bi kyerɛ sɛ, esiane sɛ ɔkwan a ɛda ne hwene ntokuru abien ntam ware nti, otumi te ade a ɛwɔ akyirikyiri ho hua ma ohu baabi a ɛwɔ. Torɔm aso nso di boa no yiye. Otumi dannan n’aso no kyerɛ baabiara, na etumi te torɔm afoforo a wɔwɔ akyirikyiri bɛyɛ kilomita 3 mpo nka!\nSɛnea ɔkyerɛwfo bi kae no, “torɔm mma ho yɛ fɛ,” wɔpɛ asɛm na hwee mfa wɔn ho. Sɛ torɔm wo a, wɔhwɛ wɔn mma yiye na wɔbɔ wɔn ho ban. Sɛ mpataku, asisi, anaa nnipa mpo pɛ sɛ wɔkyere wɔn mma a, wotumi ko gye wɔn. Bere a torɔm ba bedi bɛyɛ afe no, na ne maame anyinsɛn n’akyi foforo. Sɛ ɛba saa a, ɛna no de anibere pam no ma n’ankasa kɔbɔ ne bra.\nWOTUMI GYINA AWƆW ANO\nEsiane sɛ torɔm di afifide nkutoo nti, wɔyɛ dɛn twa awɔwbere? Ade biako ne sɛ, edu ɔhyew bere a, wodidi pii. Torɔm tumi we nwura a emu duru yɛ kilogram 23 da biara. Na otumi we nwura a ɛwɔ asase so anaa nsu ase a ne tenten bɛyɛ mita 3. Torɔm didi a, ɔde sie ne yafunu kotoku a emu akyɛ anan no mu, na ɔtwe mu nneɛma pa ma ɔdɔ srade. Nanso, edu awɔwbere a, torɔm hyia asiane afoforo.\nSɛ awɔw no ano yɛ den na sukyerɛmma tɔ pii a, ɛma torɔm ho kyere no paa. Sɛ edu awɔwbere a, onkyinkyin pii, sɛnea ɛbɛyɛ a ne ho nhwi a emu yɛ duru no bɛma watumi ako awɔw no. Sɛ sukyerɛmma retɔ a, ɛnyɛ den koraa sɛ sakraman bɛkyere wɔn. Nanso mpɛn pii no, nnipa na ɛyɛ asiane kɛse ma wɔn, titiriw abɔmmɔfo ne afirikafo.\nTorɔm taa pɛ nkyene a wɔde gugu karkwan so sɛ ɛnan asukɔtweaa no. Nanso esiane sɛ wɔn ho nhwi ani dum na wɔtaa twa karkwan mu bere a ade resa nti, afirikafo ntaa nhu wɔn ntɛm ma enti wɔde kar bɔ wɔn. Eyi ma atorɔm ne nnipa nyinaa hwere wɔn nkwa.\nABOA A ƆPƐ AGORU\nTorɔm nim asuguare yiye paa. Otumi guare po ne asuten nyinaa. Edu bere a ɛsɛ sɛ mmarima no foro mmea no a, wɔbom yɛ nneɛma, na sɛ wɔwo nso a, wɔhwɛ wɔn mma ma ɛyɛ fɛ. Sɛ wɔkyere torɔm mma ba fie a, wotumi ne nnipa nya abusuabɔ te sɛ wɔn maame. Ɔbenfo Valerius Geist ka sɛ: “Aboa a n’anim nyɛ fɛ yi ani atew, ne ho yɛ anika, na otumi ne nnipa fa adamfo a emu yɛ den.”\nTorɔm mma pɛ asɛm na hwee mfa wɔn ho\nNanso ɛsɛ sɛ yɛyɛ ahwɛyiye: Torɔm yɛ wuram aboa a ne ho yɛ den paa. Sɛ wuhyia bi wɔ wuram a, ɛnsɛ sɛ wobɛn no pii, titiriw bere a ne mma wɔ ne nkyɛn no. Nanso nya awerɛhyem sɛ, sɛ kwae mu ɔbran soronko yi wɔ akyiri mpo na wuhu no a, wo ho betumi adwiriw wo.\nText Baabi a wubetumi atwe nneɛma akenkan NYAN! March 2013 | Sɛnea Wubetumi Ayɛ Agya Pa


Sɛ Yewu a, Henfa na Yɛkɔ? Aso Owu Ekyir Asetsena Bi Wɔ Hɔ?\nEbɛnadze na Bible no Kyerɛkyerɛ Hɛn?\nKENKAN WƆ Abbey Abkhaz Abui Acholi Afrikaans Aja Akha Altai Alur America Mmum Kasa Amharic Angola Mmum Kasa Arabic Argentina Mmum Kasa Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mmum Kasa Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mmum Kasa Cuba Mmum Kasa Damara Dangme Danish Dayak Ngaju Douala Drehu Dusun Dutch Edo Efik Emberá (Catío) English (Borɔfo) Estonian Ewe (Awona) Fijian Finland Mmum Kasa Finnish Fon French Futuna (East) Ga (Nkran Kasa) German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko India Mmum Kasa Indonesia Mmum Kasa Indonesian Irish Isoko Italian Italy Mmum Kasa Ivory Coast Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysia Mmum Kasa Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexico Mmum Kasa Mfantse Mizo Mongolian Moore Myanmar Myanmar Mmum Kasa Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Mmum Kasa Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Poland Mmum Kasa Polish Ponapean Portuguese Portuguese (Portugal) Portuguese Mmum Kasa Punjabi (Shahmukhi) Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Mmum Kasa Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Mmum Kasa Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thailand Mmum Kasa Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Vezo Vietnamese Vietnamese Mmum Kasa Wallisian Waray-Waray Welsh Wichi Wolaita Yacouba Zande Zulu\nSɛ Yewu a, Henfa na Yɛkɔ?\n1-3. Ebɛn nsɛm na nkorɔfo bisa fa owu ho, na ebɛn nyiano na nyamesom ahorow no dze ma?\nBIBLE no bɔ hɛn anohoba dɛ, mber bi bɛba a “owu nnyi hɔ bio.” (Nyikyerɛ 21:4) Wɔ Tsir 5 no mu no, yesũaa dɛ werdam no bue hokwan no ma yenya onnyiewiei nkwa. Naaso, nyimpa da ho ara wu. (Ɔsɛnkafo 9:5) Ntsi, nsɛm a ohia paa a yebisa no, no mu kor nye dɛ, Sɛ yewu a, henfa na yɛkɔ?\n2 Dɛm asɛmbisa yi no ho mbuae no ho hia, nkanka ber a hɛn dɔfo bi ewu no. Ibia yebebisa dɛ: ‘Henfa na ɔkɔ? Aso ɔrohwɛ dza yɛreyɛ? Ana obotum aboa hɛn? Ana yebohu no bio da bi?’\n3 Mbuae a nyamesom ahorow dze ma wɔ dɛm nsɛmbisa yi ho no gu ahorow. Binom kyerɛkyerɛ dɛ, sɛ eyɛ nyimpa papa a, ebɔkɔ sor na sɛ eyɛ nyimpa bɔn a, wɔbɛhyew wo wɔ abɔnsamgyamu. Binom kã dɛ, sɛ iwu a, edan sunsum abɔdze na enye w’ebusuafo a woewuwu dadaw no kɛtsena. Afofor so kã dɛ, ber a ewu na woebu wo atsɛn ewie no, wɔbɛsan awo wo dɛ nyimpa fofor anaa mpo dɛ abowa.\n4. Ebɛn adwen tsitsir kor na nyamesom ahorow no kyerɛkyerɛ fa owu ho?\n4 Ɔda edzi dɛ nkyerɛkyerɛ a nyamesom ahorow kyerɛkyerɛ fa owu ho no gu ahorow. Naaso, hɔn mu dodow no ara kyerɛkyerɛ adwen tsitsir kor bi. Wɔkyerɛkyerɛ dɛ, sɛ nyimpa wu a, biribi hyɛ no mu a ɔnodze, onnwu da. Aso iyi yɛ nokwar?\n5, 6. Sɛ yewu a, henfa na yɛkɔ?\n5 Jehovah nyim tsebea a yɛkɔ mu ber a yeewu no. Ɔakã akyerɛ hɛn dɛ, sɛ nyimpa wu a, nna no nkwa aba ewiei. Owu yɛ nkwa ebirabɔ. Ntsi sɛ nyimpa wu a, ne nkãtse nye ne tsirmu nsɛm nnkɔ do nntsena ase wɔ beebi fofor. * Sɛ yewu a, yerunntum nnhu adze, nntse asɛm na yerunntum nndwen so bio.\n6 Ɔhen Solomon kyerɛɛw dɛ, “ewufo dze, wonnyim biribiara.” Ewufo runntum nndɔ anaa wɔnntan nyimpa. Bio so, “edwuma, anaa nhyehyɛɛ, anaa nyimdzee, anaa nyansa nnyi adakamaa” mu. (Kenkan Ɔsɛnkafo 9:5, 6, 10.) Afei so, Bible no kã kyerɛ hɛn wɔ Ndwom 146:4 no dɛ, sɛ nyimpa wu a, “ne tsirmu nsɛm” yew.\nDZA JESUS KÃA FAA OWU HO\nJehovah bɔɔ nyimpa dɛ wɔntsena ase daa wɔ asaase do\n7. Ebɛn asɛm na Jesus kãa faa owu ho?\n7 Ber a Jesus ne nyɛnko pa Lazarus wui no, ɔsee n’esuafo no dɛ: “Hɛn nyɛnko Lazarus ada.” Naaso, nna ɔnnyɛ dza Jesus rekyerɛ nye dɛ Lazarus regye n’ahom kɛkɛ. Jesus kyerɛɛ mu dɛ: “Lazarus ewu.” (John 11:11-14) Ntsi Jesus dze owu totoo nda ho. Ɔannkã dɛ nna Lazarus wɔ sor anaa ɔnye n’ebusuafo a woewuwu no akɛtsena. Bio so, ɔannkã dɛ nna Lazarus ruhu amandze wɔ abɔnsamgyamu anaa wɔresan awo no dɛ nyimpa fofor anaa dɛ abowa. Mbom no, nna ɔtse dɛ mbrɛ Lazarus ada heii. Kyerɛwnsɛm afofor so dze owu toto nda heii ho. Bible no kã dɛ, ber a wokum Stephen no, “ɔtɔɔ nda” wɔ owu mu. (Ndwuma 7:60) Afei so, ɔsomafo Paul kyerɛɛw dɛ, nna Christianfo “binom adeda” wɔ owu mu.—1 Corinthfo 15:6.\n8. Yesi dɛn hu dɛ Nyankopɔn ammbɔ nyimpa dɛ wonwuwu?\n8 Aso Nyankopɔn bɔɔ Adam na Eve dɛ wɔntsena ase nkesi ber bi na ewiei koraa no woeewuwu? Oho! Jehovah bɔɔ hɔn dɛ wɔmfa apɔwmudzen a odzi mu ntsena ase daa wɔ enyigye mu wɔ asaase do. Ber a Jehovah bɔɔ nyimpa no, ɔdze ɔpɛ a ɔnye dɛ, wɔntsena ase daa hyɛɛ hɔn akoma mu. (Ɔsɛnkafo 3:11) Awofo mmpɛ dɛ hɔn mba bɛyaryar na woeewuwu. Dɛm pɛpɛɛpɛr so na Jehovah mmpɛ dɛ yɛbɔkɔ tsebea a ɔtse dɛm mu. Naaso, sɛ Nyankopɔn bɔɔ hɛn dɛ yɛntsena ase daa a, nna ɔnodze ebɛnadze ntsi na yewuwu?\nEBƐNADZE NTSI NA YEWUWU?\n9. Ebɛnadze ntsi na ahyɛdze a Jehovah dze maa Adam na Eve no nnyɛ dzen dɛ wobedzi do?\n9 Jehovah kãa kyerɛɛ Adam wɔ Eden ture no mu dɛ: “Ture yi mu ndua nyinara dzi bi: na papa nye bɔn ho nyimdzee dua no dze, mma nndzi bi: na da a ibedzi bi no, ampaara dɛ ibowu.” (Genesis 2:9, 16, 17) Nna dɛm ahyɛdze a no mu da hɔ yi nnyɛ dzen dɛ wobedzi do. Nna Jehovah wɔ hokwan dɛ ɔkyerɛ Adam na Eve dza ɔyɛ papa nye dza ɔyɛ bɔn. Nna setsie a wɔbɛyɛ ama Jehovah na wɔdze bɛkyerɛ dɛ, wɔwɔ obu ma no tumdzi. Bio so, nna wɔbɛda no edzi akyerɛ no dɛ, hɔn enyi sɔ dza ɔdze ama hɔn no nyinara.\n10, 11. (a) Ebɛn kwan na Satan faa do maa Adam nye Eve yɛɛ bɔn? (b) Ebɛnadze ntsi na Adam na Eve nnyi anoyi biara wɔ dza wɔyɛe no ho?\n10 Awerɛhosɛm nye dɛ, Adam na Eve annyɛ setsie amma Jehovah. Satan see Eve dɛ: “Ampaara dɛ Nyankopɔn ase dɛ, Mma hom nndzi ture yi mu ndua nyinara bi?” Eve see no dɛ: “Ture yi mu ndua n’eduaba no yɛwɔ ho kwan dɛ yedzi bi; na dua a osi ture finimfin no n’eduaba no na Nyankopɔn ase dɛ, Mma hom nndzi, nkyii so mma hom mmfa hom nsa nnkã, amma hom eennwuwu.”—Genesis 3:1-3.\n11 Satan see dɛ: “Hom nnkowu ara ampa bi: osiandɛ Nyankopɔn nyim dɛ da a hom bedzi bi no, hom enyi bobue, na hom ayɛ dɛ Nyankopɔn, woehu papa nye bɔn.” (Genesis 3:4-6) Nna Satan pɛ dɛ Eve nya adwen dɛ, nankasa botum esi dza ɔyɛ papa nye dza ɔyɛ bɔn ho gyinae ama noho. Ber kor noara mu no, Satan dzii ator faa dza obefi asoɔdzen a Eve bɛyɛ no mu aba no ho. Satan kãa dɛ, Eve nnkowu ara da. Dɛm ntsi, Eve tseew eduaba no bi na odzii, na ɔdze bi maa no kun. Nna Adam na Eve nyim dɛ, Jehovah akã akyerɛ hɔn dɛ mma wonndzi eduaba no bi. Ber a wodzii no, nna ɔyɛ gyinae a woesi dɛ, wɔrennyɛ setsie mma ahyɛdze a ntseasee wɔ mu na no mu da hɔ no. Wɔnam eduaba no a wodzii no do kyerɛɛ dɛ, wonnyi obu mma hɔn sor Egya a ɔwɔ ɔdɔ no. Nna wonnyi anoyi biara wɔ dza wɔyɛe no ho!\n12. Ebɛnadze ntsi na ɔyɛ awerɛhow paa dɛ Adam na Eve annyɛ setsie amma Jehovah?\n12 Hwɛ mbrɛ osi yɛ awerɛhow dɛ hɛn awofo a wodzi kan no annkyerɛ obu biara amma hɔn Bɔfo no! Sɛ etsetse ɔbabanyin na ɔbabaa ma wɔbɛyɛ mpanyimfo na ekyir yi, wɔtsew wo do etũa na wɔannyɛ dza ekãa kyerɛɛ hɔn no mu biara a, ebɛtse nkã dɛn? Ana w’akoma nnkɛtsew?\nNna Adam fi huntuma mu, na ɔsanee kɔr huntuma mu\n13. Ber a Jehovah kãa kyerɛɛ Adam dɛ, “huntuma mu na ebɛsan akɔ” no, nna ɔrepɛ akyerɛ dɛn?\n13 Ber a Adam na Eve annyɛ setsie no, wɔhweer hokwan a nkyɛ wɔwɔ dɛ wɔbɛtsena ase daa no. Nna Jehovah akã akyerɛ Adam dɛ: “Huntuma nye wo, na huntuma mu na ebɛsan akɔ.” (Kenkan Genesis 3:19.) Dza nna iyi kyerɛ nye dɛ, Adam bɛsan akɔ huntuma mu bio. Nna tsebea a ɔbɔkɔ mu no bɛyɛ tse dɛ mbrɛ wɔmmbɔɔ no mmbaa asaase do da. (Genesis 2:7) Adam yɛɛ bɔn ekyir no, owui na ɔannkɔ do anntsena ase bio.\n14. Ebɛnadze ntsi na yewuwu?\n14 Sɛ Adam na Eve yɛɛ setsie maa Nyankopɔn a, nkyɛ wɔda ho ara tse ase. Naaso ber a wɔannyɛ setsie amma no no, wɔyɛɛ bɔn na ekyir yi wowuwui. Bɔn tse dɛ yarbabɔn bi a yeenya efi hɛn awofo a wodzi kan no hɔ. Wɔawo hɛn nyina dɛ ndzebɔnyɛfo, ɔno ntsi na yewuwu no. (Romefo 5:12) Naaso iyi nnyɛ Nyankopɔn no botae a ɔdze bɔɔ nyimpa. Nna Nyankopɔn mmpɛ dɛ nyimpa bowu ara da, ntsi na Bible no frɛ owu dɛ “ɔtamfo” no.—1 Corinthfo 15:26.\nNOKWAR NO MA YƐDZE HƐNHO\n15. Ebɛn kwan do na nokwasɛm a ɔfa owu ho no ma yɛdze hɛnho?\n15 Nokwasɛm a ɔfa owu ho no ma yɛdze hɛnho fi nsusui ahorow a ɔnntsen ho. Bible no kyerɛkyerɛ hɛn dɛ, ewufo nntse yaw nkã na wonndzi awerɛhow so. Yerunntum nnkasa nnkyerɛ hɔn, dɛmara so na worunntum nnkasa nnkyerɛ hɛn. Yerunntum mmboa ewufo, dɛmara so na ewufo runntum mmboa hɛn. Worunntum mmpira hɛn, ntsi ɔnnsɛ dɛ yesuro hɔn. Naaso, ɔsom ahorow pii kyerɛkyerɛ dɛ, ewufo da ho ara tse ase wɔ beebi na yebotum aboa hɔn dze nam sika a yebotua ama asɔfo anaa hɔn a wobu hɔn dɛ wɔyɛ akrɔnkrɔmfo ma wɔaabɔ mpaa ama hɔn. Naaso, sɛ yenyim nokwasɛm a ɔfa owu ho a, dɛm ator nkyerɛkyerɛ yi runntum ndaadaa hɛn da.\n16. Ebɛn atorsɛm na ɔsom ahorow pii kyerɛkyerɛ fa tsebea a ewufo wɔ mu no ho?\n16 Satan nam ator som do daadaa hɛn, na ɔpɛ dɛ yɛgye dzi dɛ ewufo da ho ara tse ase. Dɛ nhwɛdo no, ɔsom ahorow bi kyerɛkyerɛ dɛ, sɛ yewu a, biribi hyɛ hɛn mu a ɔnodze, onnwu da. Aso dɛm na ɔsom a ewɔ mu no kyerɛkyerɛ, anaa ɔkyerɛkyerɛ wo dza Bible no kã fa tsebea a ewufo wɔ mu no ho? Satan da ho ara dzi ator daadaa nkorɔfo dze twe hɔn fi Jehovah ho.\n17. Ebɛnadze ntsi na abɔnsamgyamu ho nkyerɛkyerɛ no nnhyɛ Jehovah enyimnyam?\n17 Dza ɔsom ahorow pii kyerɛkyerɛ fa ewufo ho no yɛ ahobowsɛm. Dɛ nhwɛdo no, ɔsom binom kyerɛkyerɛ dɛ, wɔbɛhyew ndzebɔnyɛfo wɔ abɔnsamgyamu daa. Dɛm ator nkyerɛkyerɛ yi nnhyɛ Jehovah enyimnyam. Ɔremma nkorɔfo nnhu amandze wɔ dɛm kwan no do da! (Kenkan 1 John 4:8.) Sɛ obi dze ne ba ne nsa hyɛ ogya mu dze twe n’aso a, ebɛn asɛm na ebɛkã afa dɛm nyimpa yi ho? Ebɛkã dɛ ɔyɛ owudzifo paa na w’enyi renngye ho mpo dɛ ebɛfa no nyɛnko. Dɛm pɛpɛɛpɛr na Satan pɛ dɛ yɛtse nkã wɔ Jehovah ho!\n18. Ebɛnadze ntsi na ɔnnsɛ dɛ yesuro ewufo?\n18 Ɔsom binom kyerɛkyerɛ dɛ, sɛ nyimpa wu a, wɔdan esunsum abɔdze. Dɛm ɔsom ahorow yi kyerɛkyerɛ dɛ, ɔsɛ dɛ yɛdze obu ma dɛm esunsum abɔdze no na yesuro hɔn, osiandɛ wobotum aba abɛyɛ hɛn anyɛnkofo a wɔwɔ tum anaadɛ atamfo a hɔn ho yɛ hu. Nyimpa pii gye dɛm ator nkyerɛkyerɛ yi dzi. Dɛm ntsi, wosuro ewufo na wɔsom hɔn mbom sen dɛ wɔbɔsom Jehovah. Kaa dɛ, ewufo nntum nnhu adze, wɔnntse nkã na wonnyim biribiara so, ntsi ɔnnsɛ dɛ yesuro hɔn. Jehovah nye hɛn Bɔfo. Ɔno nye nokwar Nyankopɔn no, dɛm ntsi ɔno nkotsee na ɔsɛ dɛ yɛsom no.—Nyikyerɛ 4:11.\n19. Ebɛn kwan do na nokwasɛm a yenyim fa ewufo ho no boa hɛn?\n19 Sɛ yenyim nokwasɛm a ɔfa ewufo ho a, ɔbɛma yɛagye hɛnho efi ator nyamesom nkyerɛkyerɛ ho. Dɛm nokwasɛm yi boa hɛn ma yɛtse Jehovah n’anohoba ahorow a ɔyɛ enyigye a ɔfa hɛn asetsena nye hɛn daakye ho no ase.\n20. Ebɛnadze na yebosusu ho wɔ tsir a odzi hɔ no mu?\n20 Ber tsentsen bi a etwa mu no, Nyankopɔn no somfo bi a wɔfrɛ no Job bisaa asɛm yi dɛ: “Sɛ nyimpa wu a, ana ɔbɛtsena ase bio?” (Job 14:14) Aso obotum ayɛ yie dɛ nyimpa a oewu bɛsan atsena ase bio? Mbuae a Nyankopɔn dze ma hɛn wɔ Bible no mu no yɛ enyigye ankasa. Yebohu siantsir a ɔtse dɛm wɔ tsir a odzi hɔ no mu.\n^ nky. 5 Nyimpa binom gye dzi dɛ, sɛ nyimpa wu a, ɔkra anaa sunsum bi hyɛ no mu a ɔnodze onnwu da. Sɛ epɛ nkyerɛkyerɛmu pii a, hwɛ Nsɛm bi a Wɔakyerɛ Mu 17 nye 18.\nADZESUA NSƐM A WƆABƆ NO TƆW\nNOKWASƐM 1: SƐ NYIMPA WU A, NNA NO NKWA ABA EWIEI\n“Ewufo dze wonnyim biribiara.”—Ɔsɛnkafo 9:5\nNdwom 146:3, 4; Ɔsɛnkafo 9:6, 10\nSɛ yewu a, yerunntum nnhu adze, nntse asɛm, na yerunntum nndwen so bio.\nJesus dze owu totoo nda ho.\nNOKWASƐM 2: NNA JEHOVAH MMPƐ DƐ NYIMPA BOWU ARA DA\n“Papa nye bɔn ho nyimdzee dua no dze, mma nndzi bi: na da a ibedzi bi no, ampaara dɛ ibowu.”—Genesis 2:17\nSatan dzii ator faa dza obefi setsie a Eve rennyɛ mma Nyankopɔn n’ahyɛdze mu aba no ho. Ber a Adam na Eve annyɛ setsie amma Jehovah no, wɔyɛɛ bɔn na ekyir yi wowuwui.\nAdam wui ekyir no, ɔannkɔ do anntsena ase.\nBɔn tse dɛ yarbabɔn bi a yeenya efi hɛn awofo a wodzi kan no hɔ. Wɔawo hɛn nyina dɛ ndzebɔnyɛfo, ɔno ntsi na yewuwu no.\n1 Corinthfo 15:26\nBible no frɛ owu dɛ ɔtamfo.\nNOKWASƐM 3: NOKWASƐM A ƆFA OWU HO NO MA YƐDZE HƐNHO\n‘Sɛ nyimpa wu a, ana ɔbɛtsena ase bio? Mobɔtweɔn ekodu dɛ me nsakyeree bɛba.’—Job 14:14\nEbɛn kwan do na nokwasɛm a yenyim fa owu ho no ma yɛdze hɛnho fi nsusui ahorow a ɔnntsen ho?\nAbɔnsamgyamu nkyerɛkyerɛ no nnhyɛ Jehovah enyimnyam. Ɔremma nkorɔfo nnhu amandze wɔ dɛm kwan yi do da.\nNyimpa pii suro ewufo, dɛm ntsi wɔsom hɔn mbom sen dɛ wɔbɔsom Jehovah. Jehovah nye nokwar Nyankopɔn no, dɛm ntsi ɔno nkotsee na ɔsɛ dɛ yɛsom no.\nEbɛn Botae na Nyankopɔn Wɔ ma Hɛn?\nTSIR 1 Woana Nye Nyankopɔn?\nTSIR 2 Bible—Nwoma a Ofi Nyankopɔn Nkyɛn\nTSIR 3 Ebɛn Botae na Nyankopɔn Wɔ ma Nyimpa?\nTSIR 4 Woana Nye Jesus Christ?\nTSIR 5 Werdam no—Nyankopɔn n’Akyɛdze a Ɔsom Bo Paa\nTSIR 6 Sɛ Yewu a, Henfa na Yɛkɔ?\nTSIR 7 Owusoɛr bi Bɛba!\nTSIR 8 Nyankopɔn n’Ahendzi no, Ɔyɛ Ebɛnadze?\nTSIR 9 Ana Wiadze no n’Ewiei Abɛn?\nTSIR 10 Nokwasɛm a Ɔfa Abɔfo Ho\nTSIR 11 Ebɛnadze Ntsi na Amandzehu Adɔɔ Sõ Dɛm?\nTSIR 12 Ibesi Dɛn Abɛyɛ Nyankopɔn Ne Nyɛnko?\nTSIR 13 Obu a Yɛbɛkyerɛ Ama Nkwa\nTSIR 14 W’Ebusua Botum Enya Enyigye\nTSIR 15 Ɔkwan Pa a Wɔfa Do Som Nyankopɔn\nTSIR 16 Si Gyinae dɛ Ebɔsom Nyankopɔn Wɔ Nokwar Mu\nTSIR 17 Mpaabɔ Yɛ Hokwan Soronko\nTSIR 18 Ana Minhyira Mo Nkwa Do Mma Nyankopɔn na Wonnuma Me?\nTSIR 19 Takyer Jehovah Ho\nNsɛm bi a Wɔakyerɛ Mu\nText Kyerɛ no mu dza epɛ dɛ etwẽ na ekenkan Ebɛnadze na Bible no Kyerɛkyerɛ Hɛn?


KENKAN WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Maltese Maya Moore Myanmar Nepali Ngabere Norwegian Nyaneka Nzema Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Tswana Turkish Tuvaluan Twi Tzotzil Ukrainian Umbundu Uzbek Vietnamese Wayuunaiki Xhosa Yoruba Zande Zulu\nASƐM A ƐDA SO | ƆKO A ƐDANEE WIASE BUTUWII\nNovember 11, 1918 no, Wiase Ko I no baa awiei. Wɔtotoo nnwumakuw ahorow mu na nnipa de asaw gyinaa mu wɔ mmɔnten so. Nanso anigye no ankyɛ, efisɛ nea esii ɔko no akyi de, atuo no mpo mfa ne ho.\nBere a ɔko no gyina mu wɔ June 1918 mu no, owuyare a wɔfrɛ no Spania influensa no te sii akofo no mu wɔ France. Ankyɛ na yare yi kyerɛɛ ne tumi. Sɛ yɛfa Amerika asraafo sei a, asraafo dodow a yare no de abosome kakraa bi kunkum wɔn wɔ France no, na wɔdɔɔso sen wɔn a atuo kunkum wɔn. Bere a ɔko no baa awiei a asraafo no resan akɔ wɔn kurom nso, yare no dii wɔn akyi kɔe, na ankyɛ na etuu atese wɔ wiase nyinaa.\nƆko no akyi na aduankɔm nso yii ne ti, na sikasɛm sɛee koraa. Bere a ɔko no baa awiei wɔ afe 1918 mu no, na Europe redi kɔm. Eduu afe 1923 no, na Germanifo sika ntumi ntɔ hwee. Mfe asia akyi no, wiase sikasɛm gyigyae koraa. Afei afe 1939 mu no, wiase ko a ɛto so abien no fii ase, na na ayɛ te sɛ wiase ko a edi kan no ntoaso. Amanenya a na wiase ntee bi da yi, dɛn koraa na ɛkɔfa bae?\nNNA A EDI AKYIRI HO SƐNKYERƐNNE\nNsɛm pii a asisi nnipa abakɔsɛm mu no, Bible nkɔmhyɛ ma yehu nea ɛkɔfa bae, na yɛrenka nnya Wiase Ko I no. Yesu Kristo hyɛɛ nkɔm sɛ bere bi bɛba a “ɔman bɛsɔre atia ɔman,” na aduankɔm ne ɔyaredɔm bebu so wɔ asase so. (Mateo 24:3, 7; Luka 21:10, 11) Ɔka kyerɛɛ n’asuafo no sɛ saa nneɛma bɔne no bɛyɛ sɛnkyerɛnne a ɛkyerɛ sɛ yɛadu nna a edi akyiri mu. Yɛkenkan Adiyisɛm nhoma no a, yehu nsɛm pii wom a ɛkyerɛ sɛ ɔhaw a ɛrekɔ so wɔ asase so no ne ɔko bi a ɛkɔɔ so wɔ soro wɔ biribi yɛ.—Hwɛ adaka a wɔato din “Ɔko Baa Asase so ne Ɔsoro.”\nAdiyisɛm koro no ara ka apɔnkɔsotefo baanan bi ho asɛm. Apɔnkɔsotefo no mu baasa gyina hɔ ma nneɛma bɔne a na Yesu aka dedaw sɛ ebesisi no—akokoakoko, aduankɔm, ne ɔyaredɔm. (Hwɛ adaka a wɔato din “Enti Apɔnkɔsotefo Baanan no Reyɛ Adwuma Ampa?”) Ɛda adi pefee sɛ wiase ko a edi kan no akɔfa amanehunu bi abɛto yɛn so, na ano mmrɛɛ ase besi nnɛ. Bible ma yehu sɛ ɔkwan bi so no, Satan na otwaa gya toom. (1 Yohane 5:19) Bere bi bɛba a wobegye ne tumi afi ne nsam anaa?\nAdiyisɛm nhoma no ma yɛn awerɛhyem nso sɛ Satan “bere a aka yɛ tiaa.” (Adiyisɛm 12:12) Ɛno nti na n’ani abere na ɔde ɔhaw pii reba wiase saa no. Nanso ne bere asõ ara ne sa.\nWƆBƐSƐE ƆBONSAM NNWUMA\nWiase Ko I no asesa biribiara wɔ wiase. Akɔfa akokoakoko aba wiase, ɛma nkurɔfo tu aban gu, na ama nnipa nnye wɔn mpanyimfo nni bio. Ɛsan ma yehu pefee sɛ wɔapam Satan afi soro. (Adiyisɛm 12:9) Wiase sodifo a yentumi mfa yɛn aniwa nhu no yi, ɔreyɛ n’ade te sɛ ɔmampanyin tirimɔdenfo bi a onim sɛ n’aban regu. Sɛ bere no sõ a, ɔhaw a Wiase Ko I akɔfa aba no nyinaa begyae.\nNea Bible nkɔmhyɛ aka nti ɛsɛ sɛ wunya awerɛhyem sɛ ɛrenkyɛ, yɛn soro Hene Yesu Kristo ‘bɛsɛe Ɔbonsam nnwuma.’ (1 Yohane 3:8) Ɛnnɛ, nnipa mpempem pii bɔ mpae sɛ Onyankopɔn Ahenni mmra. Wo nso ɛyɛ a wobɔ bi anaa? Ahenni no adaworoma, ɛbere bi bɛba a afei de ɛnyɛ Ɔbonsam apɛde na nnipa anokwafo behu wɔ asase so, na mmom Onyankopɔn apɛde. (Mateo 6:9, 10) Onyankopɔn Ahenni ba a, ɔko biara remma mpo na kampɛsɛ akowie wiase ko! (Dwom 46:9) Sua saa Ahenni no ho ade, na da a asomdwoe bɛhyɛ asase so ma no, wo nso woatena ase ahu bi.—Yesaia 9:6, 7.\nƆko Baa Asase so ne Ɔsoro\nBɛyɛ mfe 1,900 ansa na Wiase Ko I repae agu no, Satan kae sɛ ɔde “wiase ahenni nyinaa” bɛma Yesu. (Mateo 4:8, 9) Yesu poe, na akyiri yi ɔkaa Ɔbonsam ho asɛm sɛ “wiase sodifo.” (Yohane 14:30) Bio nso, ɔsomafo Yohane kyerɛwee sɛ “wiase nyinaa da ɔbɔnefo no tumi mu.”—1 Yohane 5:19.\nSɛ Satan Ɔbonsam wɔ wiase so tumi saa a, ɛnde ntease nnim sɛ yɛbɛka sɛ wiase ko a edi kan no ne nea efii mu bae nyinaa, onim ho bi anaa? Nsɛm bi mpo wɔ Adiyisɛm nhoma no mu a ɛma yehu sɛ efi afe 1914 no, ɔhaw a aba asase so nyinaa no, Satan na ɔhyɛ akyi. Nsɛm a ɛwɔ Adiyisɛm ti 12 no, n’apɔw so n’apɔw so ni:\nNkyekyɛm 7 Ɔko baa ɔsoro; Mikael (Yesu Kristo) ne ɔtweaseɛ no (Satan) koe.\nNkyekyɛm 9 Ɔbonsam a “ɔredaadaa asase sofo nyinaa no,” wɔtow no kyenee asase so.\nNkyekyɛm 12 “Asase ne ɛpo nnue, efisɛ Ɔbonsam asian aba mo nkyɛn na ne bo afuw denneennen, efisɛ onim sɛ ne bere a aka yɛ tiaa.”\nSɛ yɛhwɛ sɛnea Bible bu mmere ne nsɛm a esisii wɔ wiase a, yehu sɛ bere a wɔhyehyɛɛ Onyankopɔn Ahenni wɔ soro afe 1914 mu no, ɛno akyi na ɔko no kɔɔ so wɔ soro. * Enti saa afe koro yi ara mu na ɔko kɔɔ so wɔ asase so ne ɔsoro nyinaa.\n^ nky. 20 Hwɛ nhoma a wɔato din Dɛn na Bible Kyerɛkyerɛ Ankasa? no ti 8. Yehowa Adansefo na wotintimii.\nEnti Apɔnkɔsotefo Baanan no Reyɛ Adwuma Ampa?\nƆpɔnkɔ fitaa; nea ɔte ne so no yɛ ɔhene wɔ soro. Yesu Kristo ne Ɔhene no, na ɔtenaa ne pɔnkɔ so kɔko maa trenee. (Dwom 45:4) Ade a edi kan a na ɔbɛyɛ ne sɛ obeyi Satan ne n’adaemone no afi soro.—Adiyisɛm 6:2; 12:9.\nƆpɔnkɔ kɔkɔɔ; wɔama nea ɔte no so kwan sɛ “onyi asomdwoe mfi asase so.” (Adiyisɛm 6:4) Efi afe 1914 no, ɔko ateetee adesamma saa ara. Wiase Ko I no akyi mfe 21 pɛ na wiase ko a ɛto so abien pae gui, na ekunkum nnipa pii sen nea edi kan no koraa. Akontaabu bi kyerɛ sɛ Wiase Ko II kunkum nnipa bɛyɛ ɔpepem 60. Efi 1945 reba no, wiase ko biara nsii bio, nanso akokoakoko a akɔ so wɔ mmeaemmeae no nso adi awu saa ara. Abakɔsɛm akyerɛwfo binom ka sɛ efi 1901 kosi 2000 no, nnipa bɛboro ɔpepem ɔha na akokoakoko ama wɔahwere wɔn nkwa.\nƆpɔnkɔ tuntum; nea ɔte no so no kura nsenia wɔ ne nsam, na ɛkyerɛ ɔkɔm. (Adiyisɛm 6:5, 6) Bere a wiase ko a edi kan no rekɔ so no, Amerika ne n’apamfo siw kwan maa ɔkɔm kunkum nnipa bɛyɛ 750,000 wɔ Germany. Afe 1921 mu no, Russiafo bɛboro ɔpepem abien na ɔkɔm kunkum wɔn, na ankyɛ na ɔkɔm kunkum nkurɔfo wɔ aman foforo so. Wobu akontaa sɛ efi 1901 kosi 2000 no, nnipa bɛyɛ ɔpepem 70 na ɔkɔm akunkum wɔn. Aduan pa a mmofra a wonnii mfe anum nnya nni nti, afe biara wɔn mu bɛboro ɔpepem abiɛsa wuwu.\nƆpɔnkɔ nsonso; nea ɔte no so no de owuyare kunkum nnipa. (Adiyisɛm 6:8) Efi afe 1901 kosi 2000 no, yare a edi kan a ekunkum nnipa paa ne Spania influensa. Nnipa dodow a wowuwui no, ɛsono nea nkurɔfo ka wɔ ho, nanso akontaa bi a wobui kyerɛ sɛ yare no kunkum nnipa bɛyɛ ɔpepem 50. Nhoma bi ka sɛ: “Yare yi yɛ yare a ekunkum nnipa paa no baako.” (Man and Microbes) Nyarewa akɛse a ɛbae ansa na influensa no reba no mpo ankum nnipa ntɛmntɛm saa. Borɔmpete, atiridii ne nsamanwaw yɛ nsanyare a efi 1901 kosi 2000 no, ɛno nso kunkum nnipa ɔpepepeepee.


54 “Obonin a woanwo,+ di ahurusi! Wo a wontee awo yaw,+ ma w’ani nnye na fa ahosɛpɛw bɔ ose,+ efisɛ ɔbea a wɔapo no mma dɔɔso sen nea ɔwɔ kunu de,”+ Yehowa na waka. 2 “Ma wo ntamadan mu ntrɛw.+ Ma wɔntwe wo tenabea kɛse no ntama mu. Nnyaw hwee. Ma wo ntamadan ahama nyɛ tenten, na ma mpɛɛwa mu nyɛ den.+ 3 Wobɛtrɛw akɔ nifa ne benkum,+ na wo mma bɛfa aman adi so,+ na wɔbɛkyekye nkurow a ɛda mpan atena mu.+ 4 Nsuro,+ na w’anim rengu ase;+ mma w’ani nnwu, na wo nsa rensi fam.+ Wo werɛ befi wo mmabaaberem aniwu,+ na worenkae wo kunayɛ mu ahohora bio.” 5 “Wo Yɛfo Kɛse+ no ne wo kunu,+ asafo Yehowa ne ne din.+ Israel Kronkronni no ne wo Gyefo,+ na wɔbɛfrɛ no asase nyinaa Nyankopɔn.+ 6 Yehowa frɛɛ wo te sɛ ɔbea a ne kunu apo no ma ɔredi awerɛhow;+ sɛ ɔbea a waware ne mmabaaberem+ a wɔagyaa no,”+ wo Nyankopɔn na ose. 7 “Migyaa wo bere tiaa bi,+ nanso me mmɔborɔhunu kɛse bɛka wo aboa ano.+ 8 Bere a m’abufuw yirii no, mede m’anim hintaw wo bere tiaa bi,+ nanso m’adɔe a ɛwɔ hɔ daa nti, mehu wo mmɔbɔ,”+ wo Gyefo+ Yehowa na waka. 9 “Mihu eyi sɛ Noa nna no.+ Na sɛnea mekaa ntam sɛ Noa nsu no remfa asase so bio no,+ saa ara na maka ntam sɛ me bo remfuw wo na merenka w’anim bio.+ 10 Mmepɔw befi hɔ na nkoko ahinhim,+ nanso m’adɔe remfi wo so,+ na m’asomdwoe apam renhinhim,”+ Yehowa a ohu wo mmɔbɔ+ no na waka. 11 “O ɔbea a wo ho hiahia wo,+ wo a ahum abɔ+ wo a wunni awerɛkyekye+ biara, mede dɔte a ɛyɛ den bɛhyehyɛ w’abo,+ na mede hoabo+ bɛto wo fapem.+ 12 Mede aboɔden abo kɔkɔɔ bɛto w’aban atifi, na mede nnyansramma abo bɛyɛ wo kurow pon,+ na mede abo a ɛyɛ fɛ bɛto w’ahye. 13 Yehowa ankasa bɛkyerɛkyerɛ+ wo mma+ nyinaa, na wo mma asomdwoe bɛdɔɔso.+ 14 W’ase betim trenee mu.+ Wo ne nhyɛso ntam bɛware,+ na worensuro obiara; wo ne ahude nso ntam bɛware, na ɛremmɛn wo.+ 15 Sɛ obi bɛtow hyɛ wo so nso a, ɛnde na emfi me.+ Na obiara a ɔde n’asɛm bɛba wo so no, wo nti ɔbɛhwe ase.”+ 16 “Hwɛ, me na mebɔɔ ɔtomfo, nea ohuw+ ogya+ mu yɛ akode sɛ ne nsa ano adwuma no. Na me ara na mebɔɔ ɔsɛefo+ a ɔsɛe ade. 17 Akode biara a wɔbɛyɛ de aba wo so no renyɛ yiye,+ na tɛkrɛma biara a ɛbɛsɔre atia wo wɔ asɛnni mu no, wubebu no fɔ.+ Eyi ne Yehowa asomfo agyapade,+ na wɔn trenee fi me,” Yehowa asɛm ni.+


הבשורה על-פי מתי 9 HHH – Mateo 9 AKCB | Biblica\nהבשורה על-פי מתי 9 HHH – Mateo 9 AKCB\nYesu De Obubuafo Bi Bɔne Kyɛ No Sa No Yare\n1Eyi akyi no, Yesu kɔtenaa ɔkorow bi mu kɔɔ Kapernaum, kurow a ɔte mu no mu. 2Oduu hɔ no, ankyɛ biara na nnipa bi de obubuafo bi brɛɛ no sɛ ɔnsa no yare. Na Yesu huu gyidi a wɔwɔ wɔ ne mu no, ɔka kyerɛɛ obubuafo no se, “Ɔba, ma wʼani nnye, wɔde wo bɔne nyinaa akyɛ wo.”\n3Ɛhɔ ara na Kyerɛwsɛm no akyerɛkyerɛfo a na wɔwɔ hɔ no bi teɛɛ mu se, “Ɔbarima yi ka abususɛm. Ɔkyerɛ sɛ ɔyɛ Onyankopɔn!”\n4Yesu huu nea ɛwɔ wɔn adwene mu no, obisaa wɔn se, “Adɛn nti na modwene bɔne wɔ mo koma mu saa? 5Me Onipa Ba no, mewɔ tumi wɔ asase yi so sɛ mede bɔne kyɛ. Nea ɛwɔ he na ɛyɛ den, sɛ obi bɛka se, ‘Mede wo bɔne akyɛ wo’ anaasɛ ɔbɛka se, ‘Sɔre na nantew?’ ” 6Nanso sɛnea ɛbɛyɛ na mubehu sɛ Onipa Ba no wɔ tumi sɛ ɔde bɔne kyɛ nti. Ɔka kyerɛɛ obubuafo no se, “Sɔre na bobɔw wo kɛtɛ, na kɔ fie efisɛ masa wo yare.” 7Amono mu hɔ ara, obubuafo no sɔre bobɔw ne kɛtɛ, sii mu kɔɔ ne fi! 8Nnipadɔm no huu anwonwade yi no, wɔn ho dwiriw wɔn yiye. Wɔkamfoo Onyankopɔn sɛ ɔde tumi a ɛte saa ama onipa.\n9Yesu fi nea ɔsaa obubuafo no yare hɔ rekɔ no, ohuu ɔbarima towgyeni bi a ɔte atowgyei. Wɔfrɛ saa ɔbarima no Mateo. Yesu huu no no, ɔka kyerɛɛ no se, “Bedi mʼakyi.” Ɛhɔ ara, Mateo sɔre dii Yesu akyi.\n10Ɛbae sɛ Yesu ne nʼasuafo no kɔɔ Mateo fi kodidii. Wɔredidi no, towgyefo ne nnebɔneyɛfo bebree baa hɔ ne no ne nʼasuafo no too nsa didii. 11Farisifo no huu sɛ ɔne nnebɔneyɛfo ato nsa redidi no, anyɛ wɔn dɛ. Wobisaa nʼasuafo no se, “Adɛn nti na mo kyerɛkyerɛfo no de ne ho abɔ nnebɔneyɛfo a wɔte sɛɛ yi?”\n12Yesu tee no, obuaa wɔn se, “Nnipa a wɔnyare no, ɔyaresafo ho nhia wɔn, na nnipa a wɔyare no na ɔyaresafo ho hia wɔn.” 13Ɔsan kaa bio se, “Monkɔhwehwɛ eyi ase wɔ Kyerɛw Kronkron no mu. Wɔakyerɛw se, ‘Ɛnyɛ mo afɔre ne ayɛyɛde na mepɛ, na mmom ahummɔbɔ.’ Mammɛfrɛ atreneefo, na mmom, mebɛfrɛɛ nnebɔneyɛfo sɛ wɔnsakra mmra Onyankopɔn nkyɛn.”\nMmuadadi Ho Asɛmmisa\n14Da bi Osuboni Yohane asuafo baa Yesu nkyɛn bebisaa no se, “Adɛn nti na wʼasuafo no nni mmuada, sɛnea yɛne Farisifo di mmuada no?”\n15Yesu buaa wɔn se, “Mugye di sɛ, sɛ ayeforokunu ne ne nnamfonom te hɔ a, ɛsɛ sɛ ne nnamfonom no werɛ how, na wobua da ana? Bere bi bɛba a wɔbɛfa me afi wɔn nkyɛn. Saa bere no na wobedi mmuada.\n16“Hena na ɔde ntama foforo bɛtare ntama dedaw mu? Saa ntaremu no besunsuan dedaw no mu ama tokuru kɛse abɛda hɔ. 17Hena na ɔde nsa foforo begu aboa nhoma nsa nkotoku dedaw mu? Sɛ ɔyɛ saa a, nsa no bɛpae nkotoku no ama nsa no ahwie agu, na nkotoku no nso asɛe. Nsa nkotoku foforo9.17 Tete no, na wɔde nsa gu mmirekyi ho nhoma nkotoku mu. Sɛ bobesa no buw a, ɛhoman ma mmoa ho nhoma kotoku no nso homan. Nanso kotoku dedaw a wɔde adi dwuma dedaw ma ahoman no, sɛ wɔde nsa foforo gu mu a, ɛbɛpae. Yesu gyina hɔ ma nneɛma foforo bi a ɛne nhyehyɛe dedaw no bɔ abira. mu nko ara na ɛsɛ sɛ wɔde nsa foforo gugu na amma nkotoku no ne nsa no mu biara ansɛe.”\nƆbea Bi Ayaresa Ne Ababaa Bi Wunyan\n18Yesu gu so rekasa no, Yudafo panyin bi ba bɛkotow, sɔree no. Ɔde nʼadesrɛ too Yesu anim se, “Me babea awu mprempren ara. Minim sɛ, sɛ woba de wo nsa bɛka no pɛ a, obenyan.” 19Yesu ne nʼasuafo no ne ɔpanyin no sii mu sɛ wɔrekɔ ɔpanyin no fi.\n20Wɔrekɔ no, ɔbea bi a mogya atu no mfirihyia dumien faa nʼakyi, soo nʼatade ano. 21Ɔkaa wɔ ne tirim se, “Sɛ mede me nsa ka no nko ara a, me ho bɛyɛ me den.”\n22Yesu dan nʼani ka kyerɛɛ no se, “Ɔbabea, ma wo bo ntɔ wo yam. Wo gyidi agye wo. Wo ho atɔ wo.” Efi saa bere no mu no, ne ho tɔɔ no.\n23Yesu duu ɔpanyin no fi hɔ a ohuu sɛ nkurɔfo no bi resu na ebinom reto ayiase nnwom no, 24ɔkae se, “Obiara mfi adi. Ababaa no nwui. Wada!” Yesu asɛm a ɔkae yi maa nnipa no serew no. 25Nnipa no nyinaa fii adi no, Yesu kɔɔ faako a ababaa no da hɔ no. Osoo ne nsa. Prɛko pɛ, ababaa no nyanee. 26Saa anwonwade a Yesu yɛe yi trɛw wɔ mpɔtam hɔ nyinaa.\nAnifuraefo Baanu Bi Ayaresa\n27Yesu fi nea onyan ababaa no hɔ rekɔ no, anifuraefo baanu bi dii nʼakyi teɛteɛɛ mu se, “Dawid ba, hu yɛn mmɔbɔ!”\n28Yesu duu fie no, anifuraefo no baa ne nkyɛn. Yesu bisaa wɔn se, “Mugye di sɛ metumi ama moahu ade?”\nWobuaa no se, “Yiw, Awurade, yegye di!”\n29Yesu de ne nsa kaa wɔn ani kae se, “Mo gyidi nyɛ nea mohwehwɛ mma mo!” 30Amono mu hɔ ara na wɔn ani buebuei. Yesu bɔɔ wɔn ano se, “Monnka saa ayaresa yi ho asɛm nkyerɛ obiara.” 31Nanso nnipa no fii hɔ pɛ na wɔbɔɔ asɛm no dawuru.\nMum Nifuraefo Bi Ayaresa\n32Yesu ne nʼasuafo refi adi no, wɔde mum bi a honhommɔne wɔ ne so brɛɛ no. 33Yesu tuu honhommɔne no na prɛko pɛ, mum no kasae. Saa honhommɔnetu yi yɛɛ nnipa a wɔwɔ hɔ no nyinaa nwonwa ma wɔkae se, “Yenhuu saa anwonwade yi bi da wɔ Israelman mu ha!”\n34Farisifo no de, wɔkae se, “Ɔbonsam de honhommɔne ahyɛ no ma nti na otumi tu ahonhommɔne no.”\nAdwumayɛfo No Sua\n35Yesu kyinkyinii nkurow so ne nkuraa ase kaa Onyankopɔn Ahenni no ho asɛmpa wɔ wɔn hyiadan mu. Baabiara a ɔkɔe no, ɔkaa asɛmpa no saa nyarewa ahorow bebree. 36Bere a Yesu huu nnipadɔm no, ne yam hyehyee no maa wɔn efisɛ ohuu sɛ ɔhaw ahorow gu wɔn so a, wonhu nea wɔnyɛ ne nea wɔmfa a wobenya mmoa nso. Wɔte sɛ nguan a wonni ɔhwɛfo. 37Ɛha na Yesu ka kyerɛɛ nʼasuafo no se, “Otwa adwuma no dɔɔso, nanso adwumayɛfo no sua. 38Enti monsrɛ adwumawura no na ɔmma adwumayɛfo bebree mmra ne twa adwuma no mu.”\nAKCB : Mateo 9


W’abofra Adwenem Yɛ No Naa Wɔ Wo Gyidi Ho a, Wobɛyɛ Dɛn?\nƆwɛn-Aban | February 2012\nKENKAN WƆ Afrikaans Albanian Amharic Arabic Armenian Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Haitian Creole Hiligaynon Hindi Hungarian Icelandic Igbo Iloko Indonesian Isoko Italian Japanese Kinyarwanda Kirghiz Korean Lingala Lithuanian Macedonian Malagasy Maya Myanmar Ngabere Norwegian Oromo Ossetian Persian Polish Portuguese Punjabi Quechua (Bolivia) Rarotongan Romanian Russian Samoan Sepedi Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Totonac Tsonga Tswana Turkish Twi Tzotzil Ukrainian Vietnamese Xhosa Zulu\nNea Ɛma Abusua Nya Anigye\nMmofra pii nyin begye wɔn awofo som tom. (2 Timoteo 3:14) Nanso ebinom nnye ntom. Sɛ wo ba a ɔrekɔ mpanyin mu adwenem yɛ no nãã wɔ wo gyidi ho a, dɛn na wubetumi ayɛ? Ɔfã yi bɛkyerɛ sɛnea Yehowa Adansefo di asɛm a ɛte saa ho dwuma.\n“Mempɛ sɛ mekɔ m’awofo asɔre bio. Mepɛ sɛ migyae.”—Cora, wadi mfe 18. *\nWO KOMAM no, wunim paa sɛ wo som kyerɛkyerɛ Onyankopɔn ho nokwasɛm. Wugye di nso sɛ obi de Bible no bɔ ne bra a, ɛno na ebesi no yiye. Ɛba saa a, ɛnyɛ obi na ɔbɛka akyerɛ wo sɛ fa nea wugye di no dua wo ba mu. (Deuteronomium 6:6, 7) Sɛ ɛkɔba sɛ wo ba no nyin kakra na sɛ n’ani nnye ɔsom no ho bio nso ɛ? Sɛ ofi ase ka nsɛm bi de kyerɛ sɛ nneɛma a ɔde anigye suae wɔ ne mmofraberem no, n’adwenem yɛ no nãã wɔ ho a, wobɛyɛ dɛn?—Galatifo 5:7.\nSɛ woyɛ Kristoni na sɛ wo ba te nka saa a, nka sɛ woanyɛ w’adwuma yiye. Akyiri yi, yebehu sɛ nneɛma pii na ɛma ɛba saa. Nanso, hyɛ biribi nsow: Sɛ wo ba a ɔrekɔ mpanyin mu adwenem yɛ no nãã wɔ wo som ho a, nea wobɛyɛ na ɛbɛkyerɛ sɛ n’ani begye ho anaa ɔbɛpo. Sɛ wode ahunahuna ba mu a, ɛnde ɛbɛkɔ akɔfa manso kɛse aba wo ne w’abofra no ntam, na anhwɛ a, wo nsa besi fam.—Kolosefo 3:21.\nNea ɛbɛboa paa ne sɛ wubetie ɔsomafo Paulo afotu no. Ɔkyerɛwee sɛ: “Ɛnsɛ sɛ Awurade akoa ko, na mmom ɛsɛ sɛ odwo ma nnipa nyinaa, otumi kyerɛkyerɛ, ɔhyɛ ne ho so.” (2 Timoteo 2:24) Sɛ w’abofra adwenem yɛ no nãã wɔ wo gyidi ho a, wobɛyɛ dɛn akyerɛ sɛ ‘wutumi kyerɛkyerɛ’?\nWɔadaadaa Wɔn Anaa?\nAtosɛm: Awofo a wɔyɛ Yehowa Adansefo de wɔn gyidi hyɛ wɔn mma so.\nNokwasɛm: Awofo a wɔyɛ Adansefo bɔ mmɔden sɛ wɔde Onyankopɔn ho dɔ bedua wɔn mma mu sɛnea Bible ka sɛ wɔnyɛ no. (Efesofo 6:4) Nanso, wonim sɛ, sɛ abofra no nyin a, ɛsɛ sɛ ɔno ankasa si ne som ho gyinae.—Romafo 14:12; Galatifo 6:5.\nFa Nhumu Yɛ Adwuma\nNea edi kan no, bɔ mmɔden ara hwehwɛ nea ama w’abofra no adwenem ayɛ no nãã. Ɛho nhwɛso ni:\nEbetumi aba sɛ wayɛ ankonam na onni adamfo biara wɔ Kristofo asafo no mu anaa? “Nnamfo a na merepɛ nti, me ne me sukuufo bebree bɔe, na mfe pii twaam a mantumi ankɔ m’anim wɔ ɔsom no mu. Fekubɔne nti, na ɔsom no nhia me pii; nneɛma pii kɔɔ so a, sɛ mekae a na ɛyɛ me yaw.”—Lenore, wadi mfe 19.\nEbetumi aba sɛ onnye ne ho nni nti ontumi nka ne gyidi ho asɛm anaa? “Mewɔ sukuu no, na ɛyɛ den sɛ mɛka me gyidi ho asɛm akyerɛ sukuufo no. Ná misuro sɛ wobebu me animtiaa anaa wɔbɛka sɛ meyɛ me ho ‘Bible Bible’ dodo. Sɛ abofra bi da nsow a, sukuufo no ne no mmɔ, na na mempɛ sɛ wɔbɛyɛ me saa.”—Ramón, wadi mfe 23.\nEbetumi aba sɛ Kristofo mmara yɛ no den dodo anaa? “Mete nka sɛ daa nkwa bɔhyɛ a ɛwɔ Bible mu no wɔ abansoro tenten bi so, na mintumi mmɛn ho koraa na kampɛsɛ me nsa aka. Misuro paa sɛ mɛforo abansoro no ma enti ɛyɛ me sɛ minnyaa me gyidi mu.”—Renee, wadi mfe 16.\nMommɔ Ho Nkɔmmɔ\nWo nso, dɛn na ɛhaw wo ba a ɔrekɔ mpanyin mu no? Sɛ wubehu a, gye sɛ wubisa no! Nanso, hwɛ na woamma nkɔmmɔ no annan akyinnyegye. Mmom no, fa afotu a ɛwɔ Yakobo 1:19 yi yɛ adwuma: “Obiara nyɛ ntɛm ntie asɛm, ɔnyɛ nyaa nkasa, na ɔnyɛ nyaa mfa abufuw.” Nya ne ho abotare. Fa “abodwokyɛre ne ɔkyerɛkyerɛ a etu mpɔn nyinaa” di dwuma sɛnea anka wobɛyɛ obi a onni w’abusua mu no.—2 Timoteo 4:2.\nEnti sɛ wo ba a ɔrenyin mpɛ sɛ ɔbɛkɔ Kristofo nhyiam a, bɔ mmɔden hwɛ sɛ biribi foforo bi na ɛhaw no anaa. Nanso wo ne no nkasa abotare mu. Sɛ ɔwofo bi fa kwan a yɛrebɛka ho asɛm yi so di nneɛma ho dwuma a, biribi papa biara ntumi mma.\nAbofra: Mempɛ sɛ mekɔ asafo nhyiam bio.\nAgya: [ɔkasa abufuw so] Asɛm bɛn na woreka no?\nAbofra: Me de, nhyiamkɔ afono me!\nAgya: Wopɛ sɛ wokyerɛ sɛ Onyankopɔn ho afono wo? Onyankopɔn na ne ho afono wo no? Woboa koraa! Woda so te fie ha yi, wopɛ oo, wompɛ oo, wobɛkɔ nhyiam!\nOnyankopɔn ahyɛ mmara sɛ awofo mfa n’Asɛm nkyerɛkyerɛ wɔn mma na mmofra nso ntie wɔn awofo. (Efesofo 6:1) Nanso, ɛnyɛ sɛ wopɛ sɛ wo ba bedi wo som akyi kɛkɛ a ɔnte ase, na saa ara nso na wompɛ sɛ ɔde amemenemfe bedi w’akyi akɔ Kristofo nhyiam. Nea wopɛ ne sɛ wo ba no befi ne komam asom.\nSɛ wode nhumu di dwuma na wuhu nea ɛhaw wo ba no a, ɛbɛboa ama abofra no afi ne komam ayɛ saa. Bere a eyi wɔ w’adwenem no, ma yɛnhwɛ ɔkwampa a wubetumi afa so adi nkɔmmɔ a yɛaka ho asɛm dedaw no ho dwuma.\nAgya: [ɔkasa bɔkɔɔ] Dɛn na ɛma wote nka saa?\nAgya: Mmom ɛnyɛ mmerɛw sɛ obi bɛtena faako dɔnhwerew biako anaa abien. Dɛn na ɛma ɛyɛ wo den paa?\nAbofra: Mintumi nhu. Ɛhɔ nyɛ dɛ.\nAgya: Saa na wo nnamfonom te nka anaa?\nAbofra: Asɛm no na woabɔ so no! Minni adamfo biara; seesei minni bi. Efi bere a me yɔnko berɛbo no fii ha no, minnya obiara ne no mmɔ nkɔmmɔ! Obiara wɔ nea ɔne no bɔ ma n’ani gye. Me nko ara matɔ mu!\nƆkwan a agya a yɛde no ayɛ mfatoho no faa so ne ne ba a ɔrenyin no bɔɔ nkɔmmɔ no ma ohui sɛ abofra no haw ne ankonamyɛ. Afei nso ɛbɛma abofra no anya ne mu ahotoso na bere foforo watumi ne no abɔ nkɔmmɔ.—Hwɛ adaka a wɔato din “Nya Abotare!” no.\nSɛ worekasa akyerɛ wo ba a ɔrekɔ mpanyin mu a, egye abotare paa. Nanso wobrɛ ho a eye, efisɛ mfaso wɔ so; ɛbɛma wo ba no anya wo mu ahotoso. Abeawa bi ka sɛ: “Anadwo bi a me ne me papa bɔɔ nkɔmmɔ no, meka kyerɛɛ no sɛ ɛyɛ a miwia me ho ne nkurɔfo di nkitaho wɔ Intanɛt so. Meka kyerɛɛ no nso sɛ me ne aberante bi hyehyɛ hɔ na anka mereguan afi fie mpo. Ɔtɔɔ ne bo ase ne me bɔɔ nkɔmmɔ kɔɔ akyiri. Minnim agya biara a sɛ ne babea ka kyerɛ no sɛ wafew aberante bi ano pɛn na da biara ɔkyerɛw nsɛm fa mobile fon so mane aberante no a, ɔrenkekaw mu ngu no so. Mihu sɛ metumi aka biribiara akyerɛ me papa a merensuro. Minim sɛ ɔpɛ sɛ ɔboa me paa.”\nMmabun pii hu sɛ, sɛ wɔbɔ mmɔden di ɔhaw a ɛresiw wɔn som kwan no ho dwuma a, ɛma wonya ahotoso, na woso wɔn gyidi mu den. Nhwɛso biako ne aberante Ramón a yɛkaa n’asɛm sɛ na osuro sɛ ɔbɛda ne ho adi wɔ sukuu mu sɛ ɔyɛ Kristoni no. Akyiri yi, Ramón hui sɛ, sɛ nkurɔfo bedi ne ho fɛw mpo a, ɛnyɛ hu sɛ ɔbɛka ne gyidi ho asɛm sɛnea na ɔte nka no. Ɔkae sɛ:\n“Bere bi, na sukuuni abarimaa bi de me som reserew me. Ná minhu nea menka, na mihui sɛ yɛn dan no mufo nyinaa retie. Ɛhɔ ara na medan asɛm no bisaa ɔno abarimaa no som ho asɛm. Nea ɛyɛ nwonwa ne sɛ asɛm no bɔɔ no so koraa kyɛn me! Ɛhɔ na mihui sɛ mmabun pii wɔ ɔsom a wɔwom, nanso wɔnte ase. Anyɛ hwee koraa no, me de mitumi kyerɛkyerɛ me gyidi mu. Yɛreka paa a, sukuufo no mmom na sɛ wobisa wɔn gyidi ho asɛm a, ɛsɛ sɛ wɔyɛ basaa, na ɛnyɛ me!”\nSƆ EYI HWƐ: Ma w’abofra no nkyerɛ sɛnea ɔte nka wɔ Kristosom ho. Ɔno ankasa, dɛn mfaso na ɔte nka sɛ ɛwom? Ɔhaw bɛn na ɛwom? Mfaso no dɔɔso sen ɔhaw no anaa? Dɛn na ɛma ohu no saa? (Marko 10:29, 30) Wubetumi ama abofra no akyerɛw sɛnea ɔte nka wɔ krataa so. Ma ɔnkyɛ mu abien na ɔnkyerɛw ɔhaw no wɔ benkum so na ɔnkyerɛw mfaso no wɔ nifa so. Sɛ wo ba no hu nea wakyerɛw no a, ɛbɛma watumi ahu ne haw na wayɛ ho adwuma.\nMa W’abofra no Mfa ‘N’adwene’ Nyɛ Adwuma\nAwofo ne animdefo ahu sɛ ɛsono sɛnea mmofra nketewa dwen nneɛma ho, ɛnna ɛsono sɛnea mmofra a wɔrekɔ mpanyin mu nso dwen nneɛma ho koraa. (1 Korintofo 13:11) Sɛ woka asɛm kyerɛ abofra ketewa a, ɔbɛfa no sɛnea wokaa no no ara, na sɛ woka asɛm kyerɛ abofra a ɔrekɔ mpanyin mu a, ɔde n’adwene bɛkɔ nea woanka mpo so. Ɛno nti abofra ketewa de, wubetumi akyerɛ no sɛ Onyankopɔn na ɔbɔɔ biribiara. (Genesis 1:1) Nanso abofra a ɔrekɔ mpanyin mu de, nsɛmmisa yi betumi aba n’adwenem: ‘Mɛyɛ dɛn ahu sɛ Onyankopɔn bi wɔ hɔ? Sɛ Onyankopɔn yɛ ɔdɔ a, adɛn nti na ɔma bɔne ho kwan? Mɛyɛ dɛn ahu sɛ Onyankopɔn nni mfiase?’—Dwom 90:2.\nSɛ nsɛmmisa a ɛte saa ba w’abofra adwenem a, ebia wobɛte nka sɛ ne gyidi asɛe. Nea ɛwom paa ne sɛ, ɛno betumi akyerɛ sɛ ɔrenya nkɔso mmom. Asɛm no ne sɛ, nsɛmmisa ho hia paa na obi Kristosom atumi anya nkɔanim.—Asomafo Nnwuma 17:2, 3.\nBio nso, wo ba a ɔrenyin no resua sɛnea ɔde ‘n’adwene’ bɛyɛ adwuma. (Romafo 12:1, 2) Ɛno nti seesei otumi hu Kristofo gyidi “tɛtrɛtɛ ne ne tenten ne ne sorokɔ ne sɛnea emu dɔ yiye” sen bere a na ɔyɛ abofra ketewa no. (Efesofo 3:18) Ɛnnɛ paa ne bere a ɛsɛ sɛ woboa wo ba no ma odwen ne gyidi ho na ama watumi anya ahotoso sɛ edi mu.—Mmebusɛm 14:15; Asomafo Nnwuma 17:11.\nMa Onnya Obi a Obesuasua No\nƐtɔ mmere bi a, ade a etumi boa mmabun ne sɛ obi a ɔnyɛ wɔn busuani bɛhyɛ wɔn nkuran. Wunim obi a ɔmfa ne som nni agoru a wo ba betumi ahwɛ no asua no? Adɛn nti na wonyɛ nhyehyɛe mma ɔne wo babarima anaa wo babea mmɔ? Ɛnyɛ adwene no ne sɛ wubegyaa w’asɛde mu ama no. Nanso kae Timoteo. Onyaa ɔsomafo Paulo nhwɛso no so mfaso pii, na Paulo nso nyaa mfaso pii fii Timoteo fekubɔ mu.—Filipifo 2:20, 22. *\n^ nky. 57 Asɛm yi fi Questions Young People Ask—Answers That Work, Po 1, 2011 de no, kratafa 318. Yehowa Adansefo na atintim nhoma no.\nSƆ EYI HWƐ: Wo ne wo ba no nsan nsusuw nneɛma nketenkete a wo ne no nyinaa amfa mo adwene ankɔ so kɛse no ho. Wubetumi ama wasusuw nsɛmmisa yi ho: ‘Dɛn na ɛma me migye di sɛ Onyankopɔn bi wɔ hɔ? Adanse bɛn na me mahu a ɛkyerɛ sɛ Onyankopɔn dwen me ho? Dɛn na ɛma mete nka sɛ, sɛ midi Onyankopɔn mmara so a, eye ma me ara?’ Nhyɛ wo ba no sɛ ɔne wo nyɛ adwene. Mmom no, boa no ma ɔnhyɛ n’ankasa gyidi den. Ɛba saa a, ɛbɛyɛ mmerɛw sɛ obenya ahotoso sɛ ne gyidi no di mu.\nBoa No Ma ‘Onnye Nni’\nBible ka aberantewa Timoteo ho asɛm sɛ na ‘ofi ne mmofraase’ nim nkyerɛwee kronkron no. Ne nyinaa akyi no, ɔsomafo Paulo tuu Timoteo fo sɛ: “Tena nea woasua na woagye adi sɛ ɛyɛ nokware no mu.” (2 Timoteo 3:14, 15) Ebia na wo nso wode Bible atete wo ba fi ne mmofraase te sɛ Timoteo. Nanso seesei de, nea ehia sɛ woyɛ ne sɛ woma ogye nneɛma bi di na ɔde ahyɛ n’ankasa gyidi den.\nNhoma a wɔato din Questions Young People Ask—Answers That Work, Po 1, no ka sɛ: “Bere tenten a wo ba a ɔrekɔ mpanyin mu no te wo fie no, wowɔ hokwan sɛ woma odi wo som akyi. Nanso nea ɛsɛ sɛ wode yɛ wo botae ne sɛ wode Onyankopɔn ho dɔ bedua abofra no komam, na ɛnyɛ sɛ ɔbɛyɛ biribi a n’ankasa ani nnye ho.” Sɛ woma saa botae no tena w’adwenem a, wubetumi aboa w’abofra no ma ɔde ‘gyidi agyina hɔ pintinn’ sɛnea ɛbɛyɛ a ɔde bɛbɔ ne bra afa, na ɛnyɛ sɛ ɔreyɛ ama wo. *—1 Petro 5:9.\n^ nky. 4 Wɔasesa din a ɛwɔ asɛm yi mu no.\n^ nky. 40 Sɛ wopɛ nsɛm pii a, hwɛ Ɔwɛn-Aban a ɛbaa July 1, 2009, no kratafa 28-30, ne Questions Young People Ask—Answers That Work, Po 1, kratafa 315-318.\nSɛ me ba ka nsɛm bi de kyerɛ sɛ n’adwenem yɛ no nãã wɔ me gyidi ho a, mɛyɛ dɛn?\nƆkwan bɛn so na metumi de nsɛm yi adi nneɛma ho dwuma yiye?\nMmabun Ntetee Aware Ne Abusua\nSɛnea Wobɛtete Wo Ba\nNneɛma pii na ɛka bom yɛ nteɛso; enti nteɛso nyɛ mmara ne asotwe nko ara.\nSɛnea Yɛbɛtete Mmabun ma Wɔabɛyɛ Mpanyimfo\nShare Share W’abofra Adwenem Yɛ No Naa Wɔ Wo Gyidi Ho a, Wobɛyɛ Dɛn?\nw12 2/1 kr. 18-21\nHarmagedon—Ebinom Se Ɛyɛ Dɛn?\nHarmagedon Ho Nokwasɛm\nBere Bɛn Na Harmagedon Ko No Bɛba?\nBible Tumi Sesa Nnipa\n“Me De, Me Werɛ Remfi Wo”\nMe Bible Adesua\nNEA ƐMA ABUSUA NYA ANIGYE W’abofra Adwenem Yɛ No Naa Wɔ Wo Gyidi Ho a, Wobɛyɛ Dɛn?\nBible Mmere Mu—Nnwontofo ne Nneɛma a Wɔde Bɔ Dwom\nSo asase bɛsɛe?\nDɛn Nti na Onyankopɔn Boa Ne Nkurɔfo Ano Wɔ Ɔsom Biako Mu?\n‘Ma Yehowa Ani Nnye’\nText Baabi a wubetumi atwe nneɛma akenkan ƆWƐN-ABAN February 2012\nShare Share ƆWƐN-ABAN February 2012\nƆWƐN-ABAN February 2012\nƆbabun a Wo Ne No Bedi Nkitaho


Leviticus 15 | Intanɛt So Bible| Wiase Foforɔ Nkyerɛaseɛ\nƆbarima a ne ho sen ne ɔbea a wayɛ bra ho ntew (1-33)\n15 Yehowa toaa so ka kyerɛɛ Mose ne Aaron sɛ: 2 “Monka nkyerɛ Israelfo sɛ, ‘Sɛ nsu fi ɔbarima ho* sen a, n’ahosen no nti ne ho ntew.+ 3 N’ahosen no ama ne ho agu fĩ. Sɛ nea efi ne barima* mu no da so ba oo, sɛ ama ne barima ano kwan asiw oo, ne ho ntew. 4 “‘Sɛ nsu fi obi ho sen a, mpa biara a ɔbɛda so anaa biribiara a ɔbɛtena so no ho ntew. 5 Sɛ onipa foforo ho kɔka ne mpa a, ɛsɛ sɛ onii no horo ne ntaade na ɔde nsu guare, nanso ne ho rentew kosi anwummere.+ 6 Sɛ nea nsu fi ne ho sen no tena biribi so a, obiara a ɔbɛtena so bi no, ɛsɛ sɛ ɔhoro ne ntaade na oguare, nanso ne ho rentew kosi anwummere. 7 Obiara a ne ho bɛka nea nsu fi ne ho sen no, ɛsɛ sɛ onii no horo ne ntaade na oguare, nanso ne ho rentew kosi anwummere. 8 Sɛ nea nsu fi ne ho sen no tew ntasu gu obi a ne ho tew so a, ɛsɛ sɛ onii no horo ne ntaade na oguare, nanso ne ho rentew kosi anwummere. 9 Sɛ nea nsu fi ne ho sen no tena aboa bi so a, ntama a ɔtena so wɔ aboa no so no, ɛno nso ho ntew. 10 Biribiara a ɔbɛtena so no, sɛ obi ho ka a, ne ho rentew kosi anwummere. Na obiara a ɔbɛfa saa ade no, ɛsɛ sɛ ɔhoro ne ntaade na oguare, nanso ne ho rentew kosi anwummere. 11 Sɛ nea nsu fi ne ho sen no+ mfaa nsu nhohoroo ne nsa na oso obi mu a, ɛsɛ sɛ onii no horo ne ntaade na oguare, nanso ne ho rentew kosi anwummere. 12 Kuku biara a nea nsu fi ne ho sen no beso mu no, ɛsɛ sɛ wɔbɔ no, na sɛ oso ade a wɔde dua asen mu a, wɔmfa nsu nhohoro ho nyinaa.+ 13 “‘Sɛ nea nsu fi ne ho sen no ahosen no twa a, ɔntwɛn nnanson mfa nnwira ne ho. Na ɔnhoro ne ntaade na ɔmfa nsu a efi asuten mu nguare mma ne ho ntew.+ 14 Ɛda a ɛto so awotwe no, ɔmfa mmuruburuw abien anaa mmorɔnoma mma abien+ mmra Yehowa anim wɔ ahyiae ntamadan no kwan ano, na ɔmfa mmrɛ ɔsɔfo no. 15 Ɔsɔfo no mfa baako mmɔ bɔne ho afɔre, na ɔmfa baako nso mmɔ ɔhyew afɔre, na n’ahosen no nti, ɔsɔfo no mpata mma no wɔ Yehowa anim. 16 “‘Na sɛ ɔbarima bi ho ba a, ɔmfa nsu nguare ne honam nyinaa, nanso ne ho rentew kosi anwummere.+ 17 Ataade anaa aboa nhoma biara a ne ho nsu no bɛka mu no, ɛsɛ sɛ ɔhoro, nanso ɛho rentew kosi anwummere. 18 “‘Sɛ ɔbarima ne ɔbea da ma ɔbarima no ho ba a, wɔmfa nsu nguare, nanso wɔn ho rentew kosi anwummere.+ 19 “‘Sɛ mogya sen fi ɔbea ho a, ɛsɛ sɛ ɔtena fie nnanson+ wɔ ne brayɛ mogya mu, efisɛ ne ho ntew, na obiara a ne ho bɛka no no nso ho rentew kosi anwummere.+ 20 Biribiara a ɔbɛda so anaa ɔbɛtena so bere a wayɛ bra no, ɛho rentew.+ 21 Obiara a ne ho bɛka ne mpa no nhoro ne ntaade na onguare, nanso ne ho rentew kosi anwummere. 22 Obiara a ne ho bɛka biribi a ɔbea no atena so no, ma onii no nhoro ne ntaade na onguare, nanso ne ho rentew kosi anwummere. 23 Sɛ mpa so na na ɔte oo, sɛ biribi foforo so na na ɔte oo, obiara a ne ho bɛka no no, ne ho rentew kosi anwummere.+ 24 Na sɛ ɔbarima bi ne ɔbea no da ma ne brayɛ mogya gu ne ho fĩ a,+ ɔbarima no ho rentew nnanson, na biribiara a ɔbarima no bɛda so no, ɛno nso ho begu fĩ. 25 “‘Sɛ mogya tu ɔbea nna pii+ bere a ne bra nnui+ anaasɛ mogya no kyɛ sen bere a ɔde yɛ bra a, nna a mogya betu no nyinaa, ne ho rentew; ɛbɛyɛ te sɛ nea wayɛ bra no ara. 26 Mpa biara a ɔbɛda so bere a mogya retu no no bɛyɛ te sɛ bere a wayɛ bra no,+ na biribiara a ɔbɛtena so ho begu fĩ te sɛ bere a wayɛ bra no. 27 Obiara a ne ho bɛka nneɛma a ɛte saa no nso ho begu fĩ, na ɛsɛ sɛ ɔhoro ne ntaade na oguare, nanso ne ho rentew kosi anwummere.+ 28 “‘Nanso sɛ mogya no twa a, ɔntwɛn nnanson, na ɛno akyi no, ne ho bɛtew.+ 29 Ɛda a ɛto so awotwe no, ɔmfa mmuruburuw abien anaa mmorɔnoma mma abien+ mmrɛ ɔsɔfo no wɔ ahyiae ntamadan no kwan ano.+ 30 Ɔsɔfo no mfa baako mmɔ bɔne ho afɔre, na ɔmfa baako nso mmɔ ɔhyew afɔre, na ne ho a agu fĩ nti, ɔsɔfo no mpata mma no wɔ Yehowa anim.+ 31 “‘Eyinom na monhwɛ mma Israelfo nyɛ mfa ntew wɔn ho, na wɔamfa fĩ anka me som ntamadan a ɛwɔ wɔn mfinimfini no na wɔanwuwu.+ 32 “‘Eyi ne mmara a ɛwɔ hɔ ma ɔbarima a nsu fi ne ho sen, ɔbarima a ne ho nsu ama ne ho agu fĩ,+ 33 ɔbea a wayɛ bra ma enti ne ho ntew,+ ɔbarima anaa ɔbea biara a biribi fi ne ho sen,+ ne ɔbarima a ɔne ɔbea a ne ho ntew bɛda.’”\n^ Nt., “ɔbarima honam mu.”


Daniel 5 BDS - Daniel 5 ASCB\nFasuo Ho Atwerɛ\n1Mfeɛ bebree akyi no, Ɔhene Belsasar too ɛpono kɛseɛ maa ne mpanimfoɔ apem, na ɔne wɔn nom nsã. 2Ɛberɛ a nsã no ama Belsasar ani agye no, ɔhyɛɛ sɛ, wɔmfa sikakɔkɔɔ ne dwetɛ nkuruwa a nʼagya Nebukadnessar tase firii Yerusalem asɔredan mu no mmra, sɛdeɛ ɔne ne mpanimfoɔ, ne yerenom ne ne mpenafoɔ bɛnom mu nsã. 3Enti, wɔde saa sikakɔkɔɔ nkuruwa a wɔtase firii Onyankopɔn asɔredan a ɛwɔ Yerusalem mu no baeɛ, na ɔhene no ne ne mpanimfoɔ ne yerenom ne ne mpenafoɔ nom mu nsã. 4Wɔrenom nsã no, wɔkamfoo wɔn ahoni a wɔde sikakɔkɔɔ, dwetɛ, kɔbere, dadeɛ, dua ne aboɔ ayɛ no.\n5Amonom hɔ no ara, wɔhunuu sɛ, onipa nsateaa retwerɛ ɔhene ahemfie ɔfasuo no a ɛbɛn kaneadua no ho. Ɔhene no hwɛɛ nsa a ɛretwerɛ no, 6na ehu maa nʼanim daneeɛ. Sɛdeɛ ɔbɔɔ hu no maa ne kotodwe keka boboom, na ne nan mu yɛɛ mmrɛ.\n7Ɔhene no teaam frɛɛ sɛ, wɔmfa pɛadeɛhunufoɔ, Kaldeafoɔ ne ntafowayifoɔ mmra nʼanim. Ɔka kyerɛɛ saa Babilonia anyansafoɔ yi sɛ, “Obiara a ɔbɛtumi akenkan atwerɛ yi, akyerɛ me aseɛ no, wɔbɛfira no tam kɔkɔɔ a ɛyɛ adehyeɛ abasobɔdeɛ, na wɔde sikakɔkɔɔ ntweaban agu ne kɔn mu. Ɔno na ɔbɛyɛ ɔman sodifoɔ a ɔtɔ so mmiɛnsa wɔ ahemman yi mu.”\n8Nanso, ɔhene no anyansafoɔ no baeɛ no, wɔn mu biara antumi ankenkan atwerɛ no, ankyerɛ aseɛ amma ɔhene no. 9Enti, ɛmaa ɔhene no ho yeraa no yie, na nʼanim sesaeɛ. Nʼaberempɔn nso ho yeraa wɔn.\n10Na ɛberɛ a Ɔhemmaa no tee ɔhene ne ne mpanimfoɔ nteateam no, ɔyɛɛ ntɛm kɔɔ apontoɔ dan mu hɔ. Ɔka kyerɛɛ Belsasar sɛ, “Nana nkwa so! Nana nsuro na mma wʼanim nsesa! 11Ɔbarima bi wɔ wʼahemman mu ha a ɔwɔ anyame kronkron sunsum wɔ ne mu. Wʼagya Nebukadnessar adedie mu no, wɔhunuu sɛ, saa ɔbarima yi wɔ nteaseɛ nhunumu ne nyansa te sɛ anyame no. Wʼagya Nebukadnessar sii no panin wɔ nkonyaayifoɔ, pɛadeɛhunufoɔ, Kaldeafoɔ ne ntafowayifoɔ so wɔ Babilonia. 12Saa ɔbarima Daniel yi a ɔhene too no din Beltesasar yi adwene mu dɔ, na Onyankopɔn ho nimdeɛ ne nteaseɛ ahyɛ no ma. Ɔtumi kyerɛ daeɛ ne kasanyansa ase, na nsɛm a ɛkyere adwene no, ɔsane mu. Momfrɛ Daniel na ɔbɛkyerɛ mo atwerɛ no ase.”\n13Enti, wɔkɔfaa Daniel baa ɔhene anim. Ɔhene no bisaa no sɛ, “Wone Daniel no a mʼagya Nebukadnessar faa wo nnommum de wo firii Yuda baeɛ no? 14Mate wo nka sɛ, wowɔ anyame sunsum wɔ wo mu, na nteaseɛ nhunumu ne nyansa ahyɛ wo ma. 15Wɔde anyansafoɔ ne pɛadeɛhunufoɔ baa mʼanim sɛ wɔbɛkenkan atwerɛ a ɛgu ɔfasuo yi ho yi na wɔnkyerɛ me aseɛ, nanso wɔntumi. 16Na mate wo nka sɛ wotumi kyerɛ nsɛm ase; na wosane nsɛm a ɛkyere adwene mu. Na sɛ wotumi kenkan atwerɛ a ɛwɔ ɔfasuo yi ho na wo kyerɛ me aseɛ a, wɔbɛfira wo ɔtankɔkɔɔ a ɛyɛ adehyeɛ abasobɔdeɛ, na wɔde sikakɔkɔɔ ntweaban bɛgu wo kɔn mu. Na wobɛyɛ ɔman sodifoɔ a ɔtɔ so mmiɛnsa wɔ ahemman yi mu.”\n17Daniel buaa ɔhene no sɛ, “Nana, mesrɛ, ma wʼakyɛdeɛ no ntena hɔ na fa wʼabasobɔdeɛ no ma obi foforɔ. Nanso, Nana, mɛkenkan atwerɛ no, na makyerɛ wo aseɛ.\n18“Nana, Ɔsorosoro Onyankopɔn maa wʼagya Nebukadnessar kɛseyɛ, animuonyam ne anidie. 19Ɔyɛɛ no kɛse ara kɔsii sɛ, nnipa ahodoɔ nyinaa, aman nyinaa ne kasa biara duru nʼanim a, wɔn ho popo biribiribiri. Ɔkunkumm wɔn a ɔpɛ sɛ ɔkunkum wɔn, ɛnna ɔgyaee wɔn a ɔpɛ sɛ ɔgyaa wɔn. Ɔhyɛɛ wɔn a ɔpɛ sɛ ɔhyɛ wɔn animuonyam no animuonyam, ɛnna wɔn a ɔpɛ sɛ ɔbrɛ wɔn ase no, ɔbrɛɛ wɔn ase. 20Nanso, ahomasoɔ maa nʼakoma ne nʼadwene yɛɛ den no no, wɔyii no firii nʼahennwa so, sii no fam, gyee nʼanimuonyam no. 21Wɔpamoo no firi nnipa mu. Wɔmaa no aboa adwene, na ɔne wiram mmoa tenaeɛ. Ɔwee ɛserɛ te sɛ nantwie, na ɔsoro bosuo fɔɔ no kyaww kɔsii sɛ, afei ɔhunuu sɛ, sɛɛ Ɔsorosoro Onyankopɔn na ɔdi ewiase ahemman nyinaa so, na ɔno ara nso na ɔyi obi a ɔpɛ ma ɔdi so.\n22“Nanso wo, ne ba Belsasar, wonim yeinom nyinaa, nanso woammrɛ wo ho ase. 23Wama wo ho so atia Ɔsoro Awurade mmom. Woafa saa nkuruwa yi a ɛsisi wʼanim a wɔfa firii nʼasɔredan mu no. Wo ne wʼatitire ne wo yerenom ne wo mpenafoɔ anom mu nsã, ɛberɛ a morekamfo dwetɛ, sikakɔkɔɔ, kɔbere, dadeɛ, dua ne ɛboɔ anyame a wɔnhunu adeɛ, na wɔnnte asɛm, na wɔnnim hwee koraa no. Na moamfa anidie amma Onyankopɔn a ɔkura mo nkwa na ɔdi mo hyɛberɛ so no. 24Ne saa enti, Onyankopɔn asoma nsa yi sɛ, ɛmmɛtwerɛ nkra yi.\n25“Nkra a ɛtwerɛeɛ nie:\n26“Saa nsɛm yi asekyerɛ nie:\n“Mene asekyerɛ ne wɔakan. Onyankopɔn akan wʼahennie nna a aka na watwa so de aba nʼawieeɛ.\n27“Tekel asekyerɛ ne wɔakari. Wɔakari wo wɔ nsania so, nanso woantumi sɔhwɛ no.\n28“Parsin asekyerɛ ne wɔakyekyɛ mu. Wɔakyekyɛ wʼahemman mu ama Mediafoɔ ne Persiafoɔ.”\n29Afei, Belsasar ma wɔfiraa Daniel ɔtankɔkɔɔ a ɛyɛ adehyeɛ abasobɔdeɛ, de sikakɔkɔɔ ntweaban guu ne kɔn mu. Wɔsoaa no sɛ, ɔman sodifoɔ a ɔtɔ so mmiɛnsa wɔ ahemman no mu.\n30Saa anadwo no ara, wɔkumm Babiloniahene Belsasar. 31Na Dario a ɔfiri Mede faa ahennie no a na wadi mfirinhyia aduosia mmienu.\nASCB : Daniel 5


Manya Anigye Pii wɔ Onyankopɔn Som Mu | Asetenam Nsɛm\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Isoko Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zulu\nManya Anigye Pii wɔ Onyankopɔn Som Mu\nPeter Carrbello anom asɛm\nMesua no, ade baako a na ɛteetee me ne nnipa mu nyiyim. Afei na mefɛre ade, na na mesuro sɛ anhwɛ a na nneɛma akɔ bɔne ama me. Ná menim sɛ Bible bɛtumi aboa me, enti mekɔɔ Katolek Asɔre a ɛwɔ yɛn mpɔtam hɔ sɛ mɛte Bible ase anaa. Nanso manhu so, enti mede m’adwene kɔɔ agokansi so.\nAnkyɛ koraa na mede me ho hyɛɛ agodi bi a na yɛhurihuri bubu fa so mu, na na mesan mema nnade so. Afei mebuee gyem wɔ San Leandro, California, U.S.A., na na nkurɔfo bɛmema nnade so wɔ hɔ. Wɔn mu baako mpo bɛyɛɛ Amerika ahoɔden-mɛnsa. Mememaa nnade so ara ma sɛ wohu me a, wohu sɛ barima ni! Nanso, ɛno nso ammoa me.\nME NSA KAA NEA MEREHWEHWƐ\nNá me yɔnko bi nim sɛ mepɛ sɛ mete Bible no ase, enti ɔka kyerɛɛ me sɛ ɔpɛ sɛ obi ba me nkyɛn. Ade kyee no, mewɔ fie ara na Yehowa Danseni bi bae. Mebisaa no nsɛm pii, na emu biara, Bible na ɔde yii ano. Yɛtenaa ase bɛyɛ nnɔnhwerew nnan, na meka kyerɛɛ no sɛ ɔnsan mmra saa da no ara anwummere. Ɔbae no, yɛtenaa ase bɔɔ Bible mu nkɔmmɔ kɔsii anadwo dasum. M’ani gyee nea mesuae no ho ara ma meka kyerɛɛ no sɛ ade kye a, mepɛ sɛ me ne no kɔ na mekɔhwɛ sɛnea ɔyɛ asɛnka adwuma no. Yɛkɔe no, mehuu sɛ asɛm biara a obi bebisa no no, ɔde Bible ma ho mmuae. Ɛno yɛɛ me nwonwa paa. Ɛhɔ ara na mebɔɔ me tirim pɔw sɛ saa adwuma no ara bi na mɛyɛ.\nEnti metɔn m’adwuma no na me ne Yehowa Danseni a ɔbaa me nkyɛn no kɔyɛɛ asɛnka adwuma. Ná ɔyɛ ɔkwampaefo (Yehowa Danseni a ɔde bere pii yɛ asɛnka adwuma). Yehowa Adansefo yɛɛ nhyiam bi wɔ Cow Palace Arena wɔ San Francisco, California. Yɛyɛɛ saa nhyiam no May 1948, na ɛhɔ na mebɔɔ asu. Saa afe no ara, me nso mebɛyɛɛ ɔkwampaefo.\nMe maame nso, memaa Adansefo kɔsraa no. Ɔtiee wɔn, na ankyɛ na ɔno nso bɛyɛɛ Yehowa Danseni. N’abusuafo tan n’ani nanso ɔde mfe pii som Onyankopɔn kɔsii sɛ ɔwui. Me maame akyi no, me busuani biara nni hɔ a wabɛyɛ Ɔdanseni.\nMEHYIAA ME YERE\nAfe 1950 mu no, metu kɔɔ Grand Junction, Colorado. Ɛhɔ na mekohyiaa Billie. Wɔwoo Billie afe 1928, na bere a ɔrenyin no, na wiase sikasɛm ayɛ basaa. Anadwo biara, na Billie maame Minnie sɔ krasin kanea de kenkan Bible kyerɛ no. Enti Billie dii mfe nnan no, na wahu akenkan, na na ɔnim Bible mu nsɛm pii. Ɛrekɔ afe 1949 no, Billie maame ne Yehowa Adansefo suaa Bible, na ɔbɛhui sɛ Ɔbonsam gya biara nni hɔ a wɔyɛ nnipa ayayade wom. Mmom no, nnipa wu a, wɔkɔ adamoa mu. (Ɔsɛnkafo 9:5, 10) Minnie ne ne kunu nyinaa bɛyɛɛ Adansefo.\nNá Billie kɔ sukuu wɔ Boston, na ɔwiee afe 1949. Ɔbaa fie no, ɔno nso yeree ne ho suaa Bible. Anka ɔbɛtumi akɔkyerɛ ade, nanso ɔyɛɛ n’adwene sɛ ɔde ne ho bɛma Onyankopɔn. Enti afe 1950 no, Billie bɔɔ asu wɔ Yehowa Adansefo nhyiam kɛse bi ase wɔ Yankee Stadium, New York. Ɔbɔɔ asu no, ankyɛ na yɛhuu yɛn ho. Yɛwaree, na yɛboom yɛɛ akwampae adwuma no.\nYɛfii yɛn akwampae adwuma no ase wɔ Eugene, Oregon, na yɛnyaa nnamfo bebree wɔ hɔ a yɛne wɔn abɔ abɛsi nnɛ. Afe 1953 no, yɛtu kɔɔ Grants Pass, Oregon kɔboaa asafo bi a na emu nnipa nnɔɔso. Saa afe no ara, wɔtoo nsa frɛɛ yɛn ma yɛkɔɔ Gilead Bible Sukuu a ɛbɛn South Lansing, New York. Ɛfi New York City atifi fam rekɔ hɔ no yɛ kilomita 400. Ɛyɛ sukuu a Yehowa Adansefo de tete asɛmpatrɛwfo. Ná yɛka adesuakuw a ɛto so 23 no ho.\nYƐKƆYƐƐ ASƐMPATRƐWFO WƆ BRAZIL\nYɛwiee Gilead akyi abosome nnum no, me ne Billie de wimhyɛn kɔɔ Brazil wɔ December 1954 mu. Yɛtui no, bɛyɛ dɔnhwerew baako na biribi sɛee wɔ wimhyɛn no ho. Nanso ɛtumi kɔgyinaa Bermuda dwoodwoo. Yɛtoaa akwantu no so, nanso wimhyɛn no san sɛee ma yɛsan gyinae wɔ Cuba. Yɛfii Cuba no, yɛdii nnɔnhwerew pɔrepɔre 36 ansa na yɛredu Yehowa Adansefo adwumayɛbea hɔ wɔ Rio de Janeiro, Brazil.\nAhenni Asa a ɛdi kan wɔ Bauru—afe 1955. Ɛyɛ ɔdan a yɛhanee, na mekyerɛw “Ahenni Asa” bɔɔ anim\nMe ne Billie tenaa hɔ kakra, na yɛne asɛmpatrɛwfo foforo mmienu kɔtenaa Bauru, São Paulo, na yɛfii asɛmpatrɛw adwuma ase wɔ hɔ. Saa bere no, na nnipa a wɔwɔ kurow no mu boro 50,000, na yɛn ne Yehowa Adansefo a wɔdii kan kɔɔ hɔ.\nYɛfii ase kɔɔ afie afie, nanso ankyɛ koraa na Katolek sɔfo a ɔwɔ kurow no mu tuu n’ani sii yɛn so. Sɛ yɛrekɔ asɛnka a, na ɔdi yɛn akyi keka kyerɛ nkurɔfo sɛ mma wɔnntie yɛn. Nanso nnawɔtwe kakraa bi akyi no, abusua kɛse bi a na yɛne wɔn sua Bible bɛgye toom sɛ nea wɔresua no yɛ nokware, na akyiri yi wɔbɔɔ asu. Ankyɛ na yɛnyaa nnipa foforo ne wɔn suaa ade.\nAbusua a wɔbɔɔ asu no, na wɔn busuani bi da kuw kɛse bi ano. Mekɔgyee kuw no dan sɛ yɛde bɛyɛ nhyiam. Ɔsɔfo no tutu guu kuw no mpanyimfo asom sɛ mma wɔmmfa dan no mma yɛn. Ɔpanyin a ɔda kuw no ano no ka kyerɛɛ wɔn sɛ: “Moamfa amma wɔn a, me ne mo awie!” Nea ɛkɔsii ara ne sɛ afei de wɔde hɔ maa yɛn ma yɛyɛɛ nhyiam no.\nAfe 1956 mu no, wɔtoo nsa frɛɛ yɛn ma yɛkɔɔ ɔmantam nhyiam wɔ Santos, São Paulo. Adansefo bɛyɛ 40 na wɔfi yɛn asafo mu de keteke kɔɔ nhyiam no bi. Yɛsan baa Bauru no, na krataa abɛsi m’akyi sɛ menkɔsrasra Yehowa Adansefo asafo ahorow nkɔhyɛ wɔn den. Enti efi hɔ no, yɛde mfe 25 kyinkyin Brazil man no mu.\nAfe baako pɛ ntam no, yɛnyaa Ahenni adawurubɔfo a wɔyɛ nnam wɔ Bauru\nSƐNEA NA ADWUMA NO TE\nSaa bere no, na akwantu nna fam. Ɛkame ayɛ sɛ baabiara nni hɔ a yɛankɔ wɔ ɔman no mu. Ná yɛde bɔs, keteke, teaseɛnam, ne sakre na etu kwan, na ɛtɔ da nso a na yɛtumi nantew. Nkurow a yɛdii kan kɔɔ hɔ no baako ne Jaú, São Paulo. Ɔsɔfo a ɔwɔ hɔ no ne yɛn pem so.\nƆka kyerɛɛ yɛn sɛ, “Monni kwan sɛ mo ne ‘me nguan kasa!’”\nYɛn nso yɛka kyerɛɛ no sɛ, “Wɔnnyɛ wo nguan, wɔyɛ Onyankopɔn dea.”\nYɛyɛɛ nhyehyɛe sɛ asɛnka adwuma a yɛreyɛ wɔ wiase nyinaa no, yɛbɛyi ho sini akyerɛ ɔmanfo. Sini no, na wɔato din The New World Society in Action. Nanso, ɔsɔfo no kɔboaboaa n’asɔremma ano sɛ wɔmmɛto nhyɛ yɛn so. Ɛhɔ ara na yɛfrɛɛ polisifo. Bere a ɔsɔfo no ne n’asɔremma bɛduu hɔ no, na polisifo gyinagyina hɔ kurakura atuo. Enti nnipa bebree tumi hwɛɛ sini no maa wɔn ani gyei paa.\nSaa bere no, baabiara a yɛkɔe no, asɔfo ne nkurɔfo tan yɛn ani. Ɛho nhwɛso ne kurow bi a ɛbɛn Blumenau, Santa Catarina. Wɔfrɛ hɔ Brusque. Yɛkɔɔ hɔ no, yɛhyiaa akwampaefo mmienu wɔ hɔ. Ná wɔrehyia ɔtaa a emu yɛ den paa, nanso wɔmiaa wɔn ani gyinaa mu, na wɔn mmɔdenbɔ no so aba mfaso pii. Ɛnnɛ, mfe 50 abɛtwam, na asafo bɛboro 60 na ɛwɔ saa mpɔtam hɔ. Afei nso wɔasi Nhyiam Asa fɛfɛ wɔ kurow bi a ɛbɛn hɔ a wɔfrɛ hɔ Itajaí.\nAde baako a ɛmaa yɛn ani gyei paa wɔ yɛn akwantu adwuma no mu ne hokwan a na yɛnya ne Adansefo foforo yɛ nhyiam akɛse ho nhyehyɛe. Afe 1975 kɔsi afe 1977 mu no, menyaa hokwan hwɛɛ nhyiam bi so. Yɛyɛe wɔ agoprama kɛse bi so, na wɔfrɛ hɔ Morumbi Stadium. Asafo a ɛbemmɛn hɔ no, yɛsrɛɛ emu bɛyɛ ɔha sɛ wɔn mu biara mfa nnipa du mmra mmɛsiesie hɔ anwummere a ade rebɛkye ama nhyiam no afi ase no.\nNá bɔɔlbɔfo bi wɔ hɔ, na anwummere no wɔrefi hɔ no, wɔn mu bi ka serewee sɛ: “Mmea mfeamfeaa a wɔkurakura prae ne ntamagow yi de, dɛn na wɔbɛtumi ayɛ?” Nanso, eduu anadwo 12 no, na agoprama no so atew nwann! Nea ɔhwɛ stadium hɔ no ka kyerɛɛ yɛn sɛ, “Adwuma a mode nnɔnhwerew kakraa bi ayɛ yi, me nkurɔfo no a, anka ɛbɛgye wɔn nnawɔtwe mua!”\nYƐSAN KƆƆ AMERIKA\nMe papa wui afe 1980. Enti yɛsan baa Amerika bɛhwɛɛ me maame wɔ Fremont, California. Yɛyɛɛ akwampae adwuma wɔ hɔ, na yɛnyaa hokwan boaa Portuguese asafo a na ɛwɔ yɛn mpɔtam hɔ no. Ná yɛyɛ aprapra adwuma anadwo de hwɛ yɛn ho. Akyiri yi, yɛtu kɔɔ San Joaquin Valley a ɛbɛn hɔ no. Yɛkɔhwehwɛɛ nnipa a wɔka Portuguese kasa, na na asasesin a yɛyɛ mu adwuma no fi Sacramento ara kɔsi Bakersfield a ne nyinaa wɔ California. Seesei, asafo a wɔka Portuguese kasa bɛyɛ du na ɛwɔ California.\nMe maame wui afe 1995, na yɛtu kɔɔ Florida kɔhwɛɛ Billie papa kɔsii sɛ ɔwui. Billie maame de, ɔwui afe 1975. Afe 2000 mu no, yɛtu baa Colorado anafo fam baabi a ɛgu mmepɔw so. Ɛha na Amerika kurow mma a wɔwɔ Navajo ne Ute no te, enti yɛde yɛn bere nyinaa kaa asɛmpa no kyerɛɛ wɔn. Awerɛhosɛm ne sɛ, February 2014 mu no, Billie wui.\nƐyɛ me anigye sɛ mfe 65 a atwam ni no, mehyiaa Yehowa Danseni bi maa ɔde Bible yii me nsɛmmisa ano. Nea ɛyɛ me dɛ ne sɛ asɛm biara a ɔkae no, mesan hwehwɛɛ mu hui sɛ saa na Bible kyerɛkyerɛ ankasa. Ɛno a meyɛe no ama manya anigye pii wɔ Onyankopɔn som mu.


Manase agyapade wɔ atɔe fam (1-13)\nWɔmaa Yosef asefo asaase no bi kaa ho (14-18)\n17 Na ntonto no+ yii Manase+ abusuakuw no de maa wɔn, efisɛ ɔno ne Yosef ba panyin.+ Manase ba panyin Makir+ a ɔyɛ Gilead papa no nyaa Gilead ne Basan+ efisɛ na ɔyɛ ɔsabarima. 2 Na ntonto no yii Manase asefo a aka no nso de maa wɔn sɛnea wɔn mmusua te: Abiesar+ mma ne Helek mma ne Asriel mma ne Sekem mma ne Hefer mma ne Semida mma. Eyinom ne Yosef ba Manase asefo mma mmarima no, sɛnea wɔn mmusua te.+ 3 Nanso Manase ba Makir ba Gilead ba Hefer ba Selofehad+ de, na onni ɔbabarima biara; ne mma nyinaa yɛ mmea. Ne mma mmea no din ni: Mahla, Noa, Hogla, Milka, ne Tirsa. 4 Na wɔbaa ɔsɔfo Eleasar+ ne Nun ba Yosua ne mpanyimfo no nkyɛn bɛkae sɛ: “Yehowa ka kyerɛɛ Mose sɛ ɔmma yɛn agyapade wɔ yɛn nua mmarima mu.”+ Enti ɔmaa wɔn agyapade wɔ wɔn papa nua mmarima mu sɛnea Yehowa kae no.+ 5 Manase san nyaa nsaase du; ɛsono Gilead ne Basan asaase a ɛwɔ Yordan agya* no,+ 6 efisɛ Manase mma mmea no nyaa agyapade sɛnea ne mma mmarima nyaa agyapade no, na Gilead asaase no bɛyɛɛ Manase asefo nkae no agyapade. 7 Manase hye no fi Aser kɔ Mikmetat,+ wɔ Sekem+ anim. Ɔhye no fi hɔ fa anaafo* kɔ En-Tapuafo asaase so. 8 Tapua+ asaase no bedii Manasefo nsam, nanso Tapua kurow a ɛwɔ Manase hye so no yɛ Efraim asefo dea. 9 Ɔhye no sian kɔ Kana Subon no ho, subon no anaafo fam. Ná Efraim nkurow no bi wɔ Manase nkurow no mu,+ na na Manase hye no wɔ subon no atifi, na ano kɔpem po no ano.+ 10 Anaafo yɛ Efraim dea na atifi nso yɛ Manase dea; ne hye kɔpem ɛpo no ano.+ Wɔne* Aser bɔ hye wɔ atifi na wɔne* Isakar nso bɔ hye wɔ apuei. 11 Nea Manase nyae wɔ Isakar ne Aser nsaase so ne Bet-Sean ne ɛho nkuraa, Yibleam+ ne ɛho nkuraa, Dor+ mu nnipa ne ɛho nkuraa, En-Dor+ mu nnipa ne ɛho nkuraa, Taanak+ mu nnipa ne ɛho nkuraa, ne Megido mu nnipa ne ɛho nkuraa, nkurow abiɛsa a egu nkoko so. 12 Nanso Manase asefo antumi anko amfa nkurow yi, na Kaananfo kɔɔ so tenaa asaase no so.+ 13 Bere a Israelfo ho yɛɛ den no, wɔmaa Kaananfo no yɛɛ nkoadwuma,+ nanso wɔantu wɔn amfi hɔ korakora.+ 14 Na Yosef asefo no kobisaa Yosua sɛ: “Adɛn nti na woabɔ ntonto ama yɛn* asaase baako pɛ,+ na woatwa asaase baako ama yɛn sɛ yɛn agyapade? Yɛyɛ ɔman kɛse, na Yehowa ahyira yɛn abedu sesɛɛ.”+ 15 Ɛnna Yosua ka kyerɛɛ wɔn sɛ: “Sɛ woyɛ ɔman kɛse saa a, ɛnde foro kɔ kwae a ɛwɔ Perisifo ne Refaimfo asaase so no,+ na kobu hɔ fa, efisɛ bepɔw so asaase a ɛwɔ Efraim no+ sua ma wo.” 16 Na Yosef asefo no kae sɛ: “Bepɔw no sua ma yɛn, na Kaananfo a wɔte bon no mu nyinaa,* wɔn a wɔte Bet-Sean+ ne ɛho nkuraa mu ne wɔn a wɔte Yesreel Bon mu*+ no wɔ nteaseɛnam+ a sekan tuatua ho.”* 17 Enti Yosua ka kyerɛɛ Yosef fi, Efraim ne Manase sɛ: “Woyɛ ɔman kɛse na wo ho yɛ den yiye. Ɛnyɛ asaase baako pɛ na wubenya,+ 18 na mmom bepɔw no so nso bɛyɛ wo dea.+ Ɛwom sɛ ɛyɛ kwae de, nanso bu fa, na ɛhɔ na w’asaase no ano bɛpem. Kaananfo no ho yɛ den na wɔwɔ nteaseɛnam a sekan tuatua ho* de, nanso wubetu wɔn afi hɔ.”+\n^ Kyerɛ sɛ, Manasefo anaa Manasefo asaase ne.\n^ Anaa “asaasetraa no so nyinaa.”


Fa Wo Ho To Yehowa So Bere Nyinaa! | Adesua\n“Momfa mo ho nto ne so daa.”—DWOM 62:8.\nAdɛn nti na ɛnyɛ bere nyinaa na Yehowa bua mpaebɔ ntɛm?\nSɛn na Yehowa bɔhyɛ a ɛwɔ 1 Korintofoɔ 10:13 no kyekye wo werɛ?\nAdwuma bɛn na ɛbɛboa wo ma woanya Yehowa mu ahotoso na ama abusuabɔ a wo ne no wɔ no mu ayɛ den?\n1-3. Dɛn nti na na Paulo gye di sɛ ɔbɛtumi de ne ho ato Yehowa so? (Hwɛ mfoni a ɛwɔ adesua yi mfiase no.)\nSƐ NA woyɛ Kristoni wɔ Roma wɔ asomafo no bere so a, anka yɛbɛka sɛ na wote bere a ɛyɛ hu mu. Romafo no yɛɛ Kristofo no ayayade paa. Wɔka too Kristofo no so sɛ wɔn na wɔde ogyatanaa bi too Roma kurow no mu. Wɔbɔɔ Kristofo no sobo sɛ wɔmpɛ nnipa asɛm. Wɔkyeree Kristofo mmarima ne mmaa pii, na wɔmaa mmoa wee ebinom. Wɔde nnadewa bobɔɔ ebinom fomfam nnua ho; afei wɔhyew wɔn animono so anadwo faa no sɛ akanea a ɛbɛma wim ahyerɛn. Sɛ na wowɔ hɔ saa bere no a, ebia anka ɛbɛyɛ wo sɛ weinom mu bi bɛtumi ato wo.\n2 Saa bere a emu yɛ den paa yi na wɔde ɔsomafo Paulo too afiase. Bere bi a asɛm too no no, ne nuanom Kristofo ammoa no, enti na ɔntumi nhu sɛ saa bere yi de wɔbɛboa no anaa. Nanso bere a obiara ammoa no mpo no, Yehowa nam Yesu so boaa no. Paulo kyerɛwee sɛ: “Awurade bɛgyinaa me nkyɛn hyɛɛ me den.” Yesu hyɛɛ Paulo den. Paulo kaa sɛ ‘wɔgyee no fii gyata anom.’—2 Timoteo 4:16, 17. * (Hwɛ ase hɔ asɛm no.)\n3 Paulo kaee sɛnea Yehowa boaa no bere bi a atwam. Enti na ɔgye di paa sɛ Yehowa bɛma no akokoduru a ɔde bɛgyina tebea a wakɔ mu ne sɔhwɛ ahorow a na ɔbɛhyia daakye no ano. Ná ɔwɔ ahotoso araa ma enti ɔkyerɛwee sɛ: “Awurade bɛgye me afiri adebɔne biara mu.” (2 Timoteo 4:18) Ná Paulo ahu sɛ tebea ahorow a ne nuanom antumi ammoa no mpo mu no, ɔtumi nyaa ahotoso sɛ Yehowa ne Yesu bɛboa no bere nyinaa. N’adwene anhinhim da.\nTEBEA AHOROW A ƐBƐMA WODE WO HO ATO YEHOWA SO\n4, 5. (a) Hena na ɔbɛtumi aboa wo bere nyinaa? (b) Wobɛyɛ dɛn ama abusuabɔ a wo ne Yehowa wɔ no mu ayɛ den kɛse?\n4 Woahyia ɔhaw bi a emu yɛ den a ɛmaa wotee nka sɛ woayɛ ankonam a wonni ɔboafo biara pɛn? Ebia w’adwuma fii wo nsa anaa wohyiaa nhyɛso wɔ sukuu mu. Ebia yare bi a emu yɛ den bɔɔ wo anaa wohyiaa sɔhwɛ bi a emu yɛ den. Ɛbɛtumi aba sɛ wohwehwɛɛ mmoa fii nnipa bi hɔ nanso wɔantumi ammoa wo ma enti w’abam bui. Ɛwom, ɔhaw bi wɔ hɔ a nnipa ntumi mmoa wo mma wonsiesie. Sɛ ɛba saa a, wobɛyɛ dɛn? Bible ka sɛ ‘yɛmfa yɛn ho nto Yehowa so.’ (Mmebusɛm 3:5, 6) Wogye di sɛ Yehowa bɛtumi aboa wo? Yiw! Yɛbɛtumi akenkan nsɛm pii a asisi ho asɛm wɔ Bible mu, na ɛbɛma yɛagye adi sɛ Yehowa boa ne nkurɔfo ankasa.\nSɔhwɛ yɛ ade a ɛbɛma wode wo ho ato Yehowa so koraa\n5 Sɛ nnipa antumi ammoa wo a, mma no nyɛ wo yaw. Mmom, sɛnea Paulo yɛe no, fa no sɛ ɛyɛ ade a ɛbɛma wode wo ho ato Yehowa so koraa. Ɛsan nso yɛ hokwan a ɛbɛma woahu sɛnea Yehowa dwene wo ho. Ɛba saa a, ahotoso a wowɔ wɔ Yehowa mu ne abusuabɔ a wo ne no wɔ no mu bɛyɛ den kɛse.\nƐSƐ SƐ YƐDE YƐN HO TO YEHOWA SO\n6. Sɛ ɔhaw bi reteetee yɛn a, adɛn nti na ɛbɛtumi ayɛ den sɛ yɛde yɛn ho bɛto Yehowa so?\n6 Ebia ɔhaw bi reteetee wo. Woayɛ nea wobɛtumi biara, na woabɔ Yehowa mpae sɛ ɔmmoa wo. Esiane sɛ woanya ahotoso sɛ Yehowa bɛboa wo nti, wobɛtumi aka wo koma ato wo yam seesei anaa? Aane, wobɛtumi ayɛ saa! (Kenkan Dwom 62:8; 1 Petro 5:7.) Sɛ wopɛ sɛ wo ne Yehowa nya abusuabɔ pa a, ɛho hia sɛ wonya ne mu awerɛhyem. Nanso ɛnyɛ bere nyinaa na ɛyɛ mmerɛw sɛ wobɛyɛ saa. Adɛn ntia? Ade baako ne sɛ ɛnyɛ daa na Yehowa bɛbua wo mpaebɔ ntɛm.—Dwom 13:1, 2; 74:10; 89:46; 90:13; Habakuk 1:2.\nYehowa, yɛn Agya a ɔwɔ soro no dɔ yɛn, na ɔnim nea yɛhia\n7. Adɛn nti na ɛnyɛ bere nyinaa na Yehowa bua yɛn mpaebɔ ntɛm?\n7 Adɛn nti na ɛnyɛ bere nyinaa na Yehowa bua yɛn mpaebɔ ntɛm? Bible ka sɛ Yehowa yɛ yɛn Agya na yɛn nso yɛyɛ ne mma. (Dwom 103:13) Ɛnyɛ ade biara a abofra bi bisa n’agya na ɔde ma no ntɛm ara. Agya biara nim sɛ ne ba bɛtumi aka mpofirim sɛ ɔhia biribi nanso akyiri yi wobɛhwɛ na abofra no ani nnye ho bio. Afei nso, agya biara nim nea ɛyɛ papa ma ne ba, na ɔnim sɛnea ade a abofra no hia no bɛtumi aka afoforo. Ɔnim ade a abofra no hia ankasa ne bere a ɛsɛ sɛ ɔde ma no. Sɛ Agya no de biribiara a abofra no bisa ma no ntɛm a, ɔbɛyɛ abofra no akoa. Yehowa, yɛn Agya a ɔwɔ soro no dɔ yɛn. Yɛn Bɔfo a ɔyɛ onyansafo no nim nea yɛhia, na bere a ɛfata paa na ɔde nneɛma a yɛbisa no no ma yɛn. Ɛyɛ papa sɛ yɛtwɛn na yɛhwɛ sɛnea Yehowa bɛbua yɛn mpaebɔ.—Fa toto Yesaia 29:16; 45:9 ho.\n8. Dɛn na Yehowa ahyɛ bɔ sɛ yɛkɔ sɔhwɛ mu a ɔbɛyɛ ama yɛn?\n8 Momma yɛnkae nso sɛ Yehowa nim nea yɛn mu biara bɛtumi agyina ano ne nea ɔrentumi nnyina ano. (Dwom 103:14) Ɔma yɛn ahoɔden a yɛhia. Ɛyɛ nokware sɛ ɛtɔ bere bi a yɛbɛte nka sɛ yɛrentumi nnyina sɔhwɛ bi a ato yɛn ano bio. Nanso Yehowa hyɛ bɔ sɛ, sɛ sɔhwɛ a yɛhyia mu yɛ den paa sɛ yɛbɛtumi agyina ano a, ‘ɔbɛma kwan abɛda ho.’ (Kenkan 1 Korintofoɔ 10:13.) Ɛyɛ awerɛkyekye sɛ Yehowa nim sɔhwɛ a yɛbɛtumi agyina ano ne nea yɛrentumi nnyina ano.\n9. Sɛ yɛbɔ mpae hwehwɛ Yehowa mmoa na wamma yɛn mmuae ntɛm a, dɛn na ɛsɛ sɛ yɛyɛ?\n9 Sɛ yɛbɔ mpae hwehwɛ Yehowa mmoa na wamma yɛn mmuaeɛ ntɛm a, momma yɛntɔ yɛn bo ase. Momma yɛnkae sɛ Yehowa pɛ sɛ ɔboa yɛn, nanso ɔtɔ ne bo ase kɔsi bere a ɛfata paa ansa na wayɛ nea yɛhia ama yɛn. Bible ka sɛ: “Yehowa twɛn sɛ ɔbɛboa mo, na ɔbɛma ne ho so ahu mo mmɔbɔ. Yehowa yɛ atemmuo Nyankopɔn. Anigyeɛ ne wɔn a wɔtwɛn no.”—Yesaia 30:18.\n10-12. (a) Dɛn na ɛbɛtumi ama ayɛ den sɛ wobɛhwɛ obusuani a ɔyare? (b) Sɛ wode wo ho to Yehowa so wɔ mmere a emu yɛ den mu a, ɛbɛka wo ne n’abusuabɔ sɛn? Ma nhwɛso.\n10 Ebia asɛm a ato wo no mu ayɛ den araa ma wote nka te sɛ Paulo, na ɛyɛ wo sɛ ɛsɛ sɛ wɔgye wo fi “gyata anom.” (2 Timoteo 4:17) Ɛho hia paa sɛ wode wo ho to Yehowa so wɔ mmere a ɛte saa mu. Sɛ nhwɛso no, ebia na worehwɛ obusuani bi a ɔyare. Woabɔ Yehowa mpae sɛ ɔmmoa wo ma wontumi nsisi gyinae pa na ɔnhyɛ wo den. * (Hwɛ ase hɔ asɛm no.) Afei sɛ wohu sɛ Yehowa nim tebea a wowom na ɔte wo ase a, wobɛtumi anya akomatɔyam. Ɔbɛboa wo ma woagyina wo tebea no ano na woadi nokware ama no.—Dwom 32:8.\nNya gyidi sɛ wo soro Agya no bɛma wo akokoduru a wode bɛyɛ osetie ama no\n11 Ɛtɔ da bi a ɛbɛyɛ wo sɛ Yehowa ayi ne nsa afi wo so. Ɛbɛtumi aba sɛ ɛsono asɛm a dɔkota biara a wobɛkɔ ne nkyɛn bɛka afa wo yareɛ no ho. Anaasɛ ebia na wohwɛ kwan sɛ w’abusuafo bɛkyekye wo werɛ, nanso wobɛhwɛ na ayɛ sɛ nea wɔn mmom na wɔrehyɛ wo awerɛhoɔ. Fa wo ho to Yehowa so bere nyinaa ma ɔnhyɛ wo den. Kɔ so ara bɛn no. (Kenkan 1 Samuel 30:3, 6.) Akyiri yi sɛ wohu sɛnea Yehowa aboa wo a, ɛbɛma abusuabɔ a wo ne no wɔ mu ayɛ den paa.\n12 Saa ara na ɛyɛɛ Linda. * (Hwɛ ase hɔ asɛm no.) Ná wahwɛ n’awofo a wɔyare bere tenteenten ansa na wɔrewu. Ɔka sɛ: “Bere a na merehwɛ wɔn no, na ɛtaa yɛ den ma me ne me kunu ne mu nuabarima paa. Ɛtɔ mmere bi a na menhu nea menyɛ. Ná yɛn abam taa bu. Nanso sɛ yɛhwɛ yɛn akyi a, yɛhu paa sɛ Yehowa boaa yɛn. Ɔhyɛɛ yɛn den, na ɔmaa yɛn nsa kaa nea yɛhia bere mpo a yɛn ankasa deɛ na yɛnhu nea yɛnyɛ no.”\n13. Ɔkwan bɛn so na Yehowa mu ahotoso a Rhonda nyae no boaa no ma ɔgyinaa ɔhaw pii ano?\n13 Sɛ yɛde yɛn ho to Yehowa so koraa a, ɛbɛboa yɛn ma yɛagyina ɔhaw ahorow ano. Rhonda faa ɔhaw a ɛte saa mu. Ná ne kunu a ɔnyɛ Yehowa Dansefo pɛ sɛ ɔgyaa no aware. Saa bere no ara nso ne nuabarima nyaa yareɛ bi a wɔfrɛ no lupus. Ɛyɛ yareɛ a ɛma nipadua mu nkwammoaa ko tia nipadua no. Abosome kakraa bi akyi no, ne nuabarima no yere wui. Bere a ɛyɛɛ sɛ Rhonda haw no rebrɛ ase kakra no, ɔde ne ho hyɛɛ daa akwampae adwuma mu. Nanso ankyɛ na ne maame wui. Ɛyɛɛ dɛn na Rhonda tumi gyinaa ɔhaw yi nyinaa ano? Ɔka sɛ: “Me ne Yehowa bɔɔ nkɔmmɔ da biara; mekaa gyinae nketenkete a na mesisi mpo ho asɛm kyerɛɛ no. Saa a meyɛe no ma mehuu sɛ Yehowa wɔ hɔ ankasa. Ɛma mede me ho too Yehowa so sen sɛ mede me ho bɛto m’ankasa anaa nnipa foforo biara so. Ɔboaa me paa; ɔmaa me nsa kaa nea mehia nyinaa. Ɛno nti, ama me ne Yehowa abom reyɛ adwuma.”\nW’abusua mu nsɛm mpo bɛtumi asɔ wo ne Yehowa abusuabɔ ahwɛ (Hwɛ nkyekyɛm 14-16)\n14. Sɛ wɔtu wo busuani bi fi asafo no mu a, ɔkwan bɛn so na Yehowa bɛboa wo?\n14 Momma yɛnsusu tebea foforo a ɛyɛ den ho nhwɛ. Fa no sɛ wɔatu wo busuani bi afi asafo no mu. Wonim nea Bible ka sɛ yɛnyɛ wɔ obi a wɔatu no ho. (1 Korintofoɔ 5:11; 2 Yohane 10) Nanso, esiane sɛ wodɔ nea wɔatu no no nti, wote nka sɛ ɛyɛ den paa sɛ wobɛdi Bible ahyɛde no so anaasɛ ɛyɛ wo sɛ worentumi nni so mpo. Yɛmmisa sɛ, wogye di sɛ wo soro Agya no bɛma wo akokoduru a wode bɛyɛ osetie ama no? Wobɛfa saa asɛm yi sɛ ɛyɛ hokwan a woanya a wode bɛbɛn Yehowa kɛse?\n15. Adɛn nti na Adam yɛɛ Yehowa so asoɔden?\n15 Wode wei bɛtoto Adam, ɔbarima a ɔdi kan asɛm no ho sɛn? So na n’adwene yɛ no sɛ ɔbɛtumi ayɛ Yehowa so asoɔden na wakɔ so atena ase? Dabi, “ɛnyɛ Adam na wɔdaadaa no.” (1 Timoteo 2:14) Sɛ saa a, adɛn nti na ɔyɛɛ Yehowa so asoɔden? Esiane sɛ na Adam dɔ ne yere sen Yehowa nti na ɔdii aduaba a ne yere de maa no no. Ɔtiee ne yere sen sɛ ɔbɛdi Yehowa ahyɛde so.—Genesis 3:6, 17.\n16. Hena na ɛsɛ sɛ yɛdɔ no sen obiara, na adɛn ntia?\n16 Gyinae a Adam sii no ma yɛhu sɛ ɛsɛ sɛ yɛdɔ Yehowa sen obiara. (Kenkan Mateo 22:37, 38.) Sɛ ɔdɔ a yɛwɔ ma Yehowa mu yɛ den a, yɛbɛtumi aboa yɛn abusuafo wɔ ɔkwan a ɛfata so, sɛ́ ebia wɔsom Yehowa anaa wɔnsom no. Enti kɔ so hyɛ ɔdɔ a wowɔ ma Yehowa no mu den, na fa wo ho to no so bere nyinaa. Sɛ wo busuani bi a wɔatu no ho asɛm haw wo a, bɔ Yehowa mpae na ka wo komam asɛm nyinaa kyerɛ no. * (Hwɛ ase hɔ asɛm no.) (Romafoɔ 12:12; Filipifoɔ 4:6, 7) Ɛwom sɛ woredi yaw pii deɛ, nanso fa no sɛ saa asɛm yi yɛ hokwan a wode bɛhyɛ wo ne Yehowa abusuabɔ mu den. Ɛbɛma wode wo ho ato no so na woahu sɛ sɛ wotie no a, biribi pa bɛfi mu aba.\nBERE A YƐRETWƐN\nKɔ so yɛ asɛnka adwuma no fa kyerɛ sɛ wowɔ Yehowa mu ahotoso (Hwɛ nkyekyɛm 17)\n17. Sɛ yɛkɔ so yɛ asɛnka adwuma no a, dɛn na yɛbɛtumi anya ahotoso sɛ Yehowa bɛyɛ ama yɛn?\n17 Adɛn nti na Yehowa gyee Paulo fii “gyata anom”? Paulo kaa sɛ: “Sɛdeɛ wɔbɛfa me so ayɛ asɛnka no pɛpɛɛpɛ.” (2 Timoteo 4:17) Yehowa de ‘asɛmpaka adwuma’ no nso ahyɛ yɛn nsa, na ɔfrɛ yɛn ne “mfɛfoɔ adwumayɛfoɔ.” (1 Tesalonikafoɔ 2:4; 1 Korintofoɔ 3:9) Sɛ yɛyere yɛn ho yɛ saa adwuma yi a, yɛbɛtumi anya ahotoso sɛ Yehowa bɛma yɛn nsa aka nea yɛhia nyinaa. (Mateo 6:33) Ɛbɛyɛ mmerɛw ama yɛn sɛ yɛbɛtwɛn Yehowa ma wabua yɛn mpaebɔ.\n18. Wobɛyɛ dɛn anya Yehowa mu ahotoso na ama abusuabɔ a wo ne no wɔ mu ayɛ den kɛse?\n18 Enti ma wo ne Yehowa abusuabɔ mu nyɛ den da biara da. Sɛ wohyia sɔhwɛ na woreteetee a, fa no sɛ ɛyɛ hokwan a wode bɛbɛn Yehowa kɛse. Kenkan Onyankopɔn Asɛm Bible no, sua na dwendwene ho. Kɔ so bɔ Yehowa mpae, na fa nsi yɛ wo som adwuma. Sɛ woyɛ saa nneɛma yi a, wobɛtumi anya ahotoso sɛ Yehowa bɛboa wo ma woagyina sɔhwɛ a wobɛhyia seesei nyinaa ne sɔhwɛ foforo biara a ebia wobɛhyia daakye no ano.\n^ nky. 2 Ɛbɛyɛ sɛ wɔgyee Paulo fii agyata ankasa anom anaasɛ wɔgyee no fii tebea foforo bi a na ɛyɛ hu mu.\n^ nky. 10 Wɔatintim nsɛm bi a ɛbɛboa Kristofo ma wɔatumi agyina yareɛ ano na aboa wɔn a wɔhwɛ ayarefo nso. Hwɛ Nyan! a ɛbaa April 8, 1994; February 8, 1997; June 8, 2000; ne February 8, 2001.\n^ nky. 12 Wɔasesa din ahorow no.\n^ nky. 16 Wɔatintim nsɛm bi a ɛbɛboa yɛn bere a yɛn busuani bi agyae Yehowa som. Hwɛ Ɔwɛn-Aban a ɛbaa September 1, 2006, kratafa 17-21, ne January 15, 2007, kratafa 17-20.\nSɛ yɛwɔ Yehowa mu ahotoso a, ɛkyerɛ sɛ yɛbɔ no mpae, na yɛtɔ yɛn bo ase twɛn no ma ɔbua yɛn mpaebɔ. Bere a yɛretwɛn no, yɛkɔ so de nsi som no efisɛ yɛnim sɛ ɔbɛma yɛn akokoduru de agyina sɔhwɛ ano


Аюб 1 CARST - Hiob 1 AKCB\n1Ɔbarima bi tenaa ase wɔ Us1.1 Us yɛ ɔman bi a na ɛda Yordan apuei fam. Na Hiob nyɛ Israelni. asase so a na ne din de Hiob. Na ne ho nni asɛm na ɔyɛ pɛ; na osuro Onyankopɔn, na ɔtwe ne ho fi bɔne ho. 2Na ɔwɔ mmabarima baason ne mmabea baasa, 3na ɔwɔ nguan mpem ason, yoma mpem abiɛsa, anantwi mpamho ahannum ne mfurumbere ahannum, na ɔwɔ asomfo bebree. Na ɔyɛ onipa kɛse pa ara wɔ nnipa a wɔwɔ Apuei fam nyinaa no mu.\n4Na ne mmabarima no to pon nnidiso nnidiso wɔ wɔn afi mu, na wɔto nsa frɛ wɔn nuabeanom baasa no ne wɔn bɔ mu didi, nom. 5Sɛ aponto nna no twa mu a, Hiob soma kɔfrɛ wɔn na wodwira wɔn ho. Ɔsɔre anɔpahema bɔ ɔhyew afɔre ma wɔn mu biara, efisɛ na osusuw sɛ, “Ebia na me mma no ayɛ bɔne na wɔadome Onyankopɔn wɔ wɔn koma mu.” Eyi yɛ dwuma a na Hiob di no bere ano bere ano.\nHiob Sɔhwɛ A Edi Kan\n6Da bi, abɔfo no de wɔn ho bɛkyerɛɛ Awurade, na Satan kaa wɔn ho bae. 7Awurade bisaa Satan se, “Wufi he na wobaa ha?”\nSatan buaa Awurade se, “Mifi asase so akyinkyinakyinkyin ne emu akɔneabadi mu.”\n8Na Awurade bisaa Satan se, “Woadwene me somfo Hiob ho ana? Obiara nte sɛ ɔno wɔ asase so, ne ho nni asɛm na ɔteɛ, ɔyɛ onipa a osuro Onyankopɔn na okyi bɔne.”\n9Satan buaa Awurade se, “Hiob suro Onyankopɔn kwa ana? 10Wunnyee ban mfaa ɔno, ne fie ne biribiara a ɔwɔ ho ana? Woahyira ne nsa ano adwuma so, enti ne nguan ne nʼanantwi ase atrɛw asase no so. 11Na wo de, teɛ wo nsa na sɛe nea ɔwɔ nyinaa, na obegyina wʼanim na wadome wo.”\n12Awurade ka kyerɛɛ Satan se, “Eye, nea ɔwɔ nyinaa wɔ wo nsam, nanso ɔno ankasa de, mfa wo nsateaa nka no.”\nNa Satan fii Awurade anim kɔe.\n13Da bi a Hiob mmabarima ne ne mmabea redidi na wɔrenom bobesa wɔ wɔn nuabarima panyin fi no, 14ɔbɔfo bi baa Hiob hɔ bɛkae se, “Anantwi no refuntum na mfurum no redidi wɔ wɔn nkyɛn no, 15Sabiafo1.15 Na Sabiafo yɛ atubrafo a na wɔte Arabia anafo fam. bɛtow hyɛɛ yɛn so, sesaw wɔn kɔe. Wɔde afoa kunkum apaafo no, na me nko ara na miguanee a merebɛbɔ wo saa amanneɛ yi.”\n16Bere a ogu so rekasa no, ɔbɔfo foforo bi ba bɛkae se, “Onyankopɔn gya fi soro abɛhyew wo nguan ne wo nguanhwɛfo no nyinaa, na me nko ara na miguanee a merebɛbɔ wo amanneɛ yi.”\n17Ogu so rekasa no, ɔbɔfo foforo bi bɛkae se, “Kaldeafo1.17 Na Kaldeafo yɛ atubrafo a wɔte sare a ɛwɔ Mesopotamia so. Wɔn ara na wɔbɛtenaa Babilonia yɛɛ no ahemman. de akorɔmfo akuw abiɛsa baa wo yoma so bɛsoaa wɔn kɔe. Wɔde afoa kunkum asomfo no na me nko ara na miguanee a merebɛbɔ wo amanneɛ yi.”\n18Bere a ogu so rekasa no, ɔbɔfo foforo bi ba bɛkae se, “Na wo mmabarima ne wo mmabea redidi na wɔrenom bobesa wɔ wɔn nuabarima panyin fi, 19na prɛko pɛ, ahum bi bɔ fii sare no so bedwiraa ofi no ntwea anan no. Ofi no dwiriw guu wɔn so na akunkum wɔn, na me nko ara na miguanee a merebɛbɔ wo amanneɛ yi.”\n20Eyi maa Hiob sɔre gyinaa hɔ, sunsuan nʼatade mu na oyii ne tinwi. Afei ɔtenaa fam sɔree Awurade 21kae se,\n“Adagyaw na mede fi me na yam bae,\nna adagyaw na mede bɛsan akɔ.\nAwurade de mae, na Awurade afa;\n22Eyi nyinaa mu no, Hiob anyɛ bɔne sɛ ɔbɛbɔ Onyankopɔn sobo.\nAKCB : Hiob 1